Sifat Kedekut yang Luar Biasa Membuatkan Wanita Ini Antara Yang Terkaya di Amerika

Hetty Green adalah "wanita paling kaya di Amerika" semasa penghujung abad ke-19. Selain itu, Hetty juga dikenali sebagai "The Witch of Wall Street" kerana sering memakai jubah hitam yang agak menakutkan. Guinness World Records pernah menamakan Hetty sebagai "manusia paling kedekut" di dunia.

Walaupun kaya, Hetty sering dilihat di Wall Street membawa beg berisi makanan tengah hari yang biasanya terdiri daripada empingan oat atau biskut kering.

Hetty Green dilahirkan pada tahun 1834 di dalam keluarga Quaker (satu kumpulan dalam Kristian yang bermula sejak 1600-an) yang kaya dan telah membuat keuntungan berjuta-juta dengan perniagaan perkapalan mereka. Ibunya pula mempunyai masalah kesihatan dan tidak berupaya menjaga Hetty.

Jadi, Hetty dibesarkan oleh bapa dan datuknya. Sebagai anak tunggal, adalah penting bagi Hetty untuk belajar dan memahami perkara berkaitan kewangan dan pelaburan. Bapa dan datuknya telah mengajar Hetty membaca laporan pasaran saham sejak kecil, bukannya cerita dongeng.

Walaupun tulisan tangan Hetty agak comot dan banyak kesalahan ejaan, namun dia tahu bagaimana untuk membuat keuntungan. Ketika berumur 13 tahun sahaja Hetty telah mengambil alih tugas mengendalikan perakaunan perniagaan keluarganya.

Menurut The Telegraph ketika Hetty berusia 20 tahun, bapanya telah membeli satu almari yang penuh dengan pakaian terbaik untuk menarik perhatian pemuda kaya agar berkahwin dengan anaknya. Akan tetapi, Hetty telah menjual semua pakaian itu dan menggunakan wang yang diperolehinya untuk membeli bon kerajaan.

Pernah sekali Hetty memberitahu seorang wartawan bahawa ketika dia berumur 15 tahun, dia lebih mengetahui tentang banyak perkara dalam bidang perniagaan berbanding lelaki yang bekerja dalam bidang itu seumur hidup mereka.

Ramai orang mengatakan bahawa Hetty telah ketagih untuk membuat keuntungan dan mengumpul kekayaan. Hetty dilihat seperti tidak berminat terhadap pekara lain.

Selepas kematian bapanya pada tahun 1865, Hetty telah mewarisi kekayaan keluarganya yang bernilai RM 20.5 juta (dianggarkan bernilai RM 316.6 juta pada 2019). Tidak lama selepas itu, ibu saudaranya iaitu Sylvia Howland pula meninggal dunia dan mendermakan RM 8 juta hartanya kepada badan amal. Perkara itu tidak disukai oleh Hetty sama sekali.

Pada abad ke-19, tidak ramai wanita yang bergelar jutawan. Kebanyakan wanita pada zaman ini masih lagi menjaga rumah tangga dan meluangkan masa bersama keluarga. Walau bagaimanapun, Hetty tidak berminat bekeluarga selain daripada mengumpul harta.

Seperti pelabur lain pada zaman itu, Hetty juga terlibat dalam banyak perbuatan korup dan tidak beretika. Sebagai contoh, dia pernah mencabar wasiat ibu saudaranya di mahkamah serta memalsukan tandatangan dalam beberapa dokumen. Hetty kalah dalam tuntutan itu.

Dia juga memberi pinjaman faedah tinggi kepada bank-bank dan bandar yang terdesak atau dalam krisis. Selain itu Hetty membeli dan menjual kereta api serta landasan. Sekiranya peminjam gagal membayar, dia akan merampas harta mereka yang dicagarkan.

Pada tahun 1905, Hetty memberitahu New York Times bahawa dia melakukan pembelian ketika harga sesuatu barangan atau aset itu pada tahap terendah dan tiada siapa pun yang mahukannya. Dia akan menyimpan barangan itu dan hanya menjualnya semula apabila harganya naik dan ramai orang inginkannya. Apa yang dilakukannya ini adalah cara kapitalis moden merompak.

Hetty yang percaya bahawa dirinya dikelilingi oleh 'pisau cukur' dan memilih untuk membujang sehingga berumur 33 tahun. Pada zaman itu, Hetty dikira sebagai anak dara tua. Dia kemudian berkahwin dengan Edward Henry Green yang juga merupakan seorang jutawan dan mereka dikurniakan dua orang anak, Ned dan Sylvia.

Edward tidaklah begitu cekap mengurus kewangan seperti isterinya. Hetty melakukan pelbagai usaha untuk memastikan hartanya dan harta suaminya diasingkan dan tidak bercampur. Edward kemudian berpindah keluar daripada rumah mereka. Anehnya, beberapa bulan sebelum Edward meninggal dunia, Hetty telah menjaganya.

Selepas kematian suaminya, Hetty memakai gaun hitam sepanjang hidupnya. Sesetengah orang berfikir bahawa sifat keibuan akan melembutkan Hetty, tetapi mereka salah. Anak-anaknya hanya memakai baju terpakai.

Apabila anak lelakinya terlibat dalam kemalangan dan luka pada kaki, Hetty membawanya ke klinik percuma di mana orang tidak berkemampuan mendapatkan rawatan. Sebaik sahaja doktor mengenali Hetty dan menuntut bayaran daripadanya, Hetty lari meninggalkan hospita. Kaki anaknya Ned tidak sembuh dengan betul dan terpaksa dipotong.

Bukan itu sahaja, Hetty juga tidak menjaga kebajikan dirinya sendiri. Daripada mendapatkan rawatan yang betul, dia hanya menjaga hernianya (tonjolan lebihan tisu badan ke permukaan kulit melalui rongga atau liang) dengan meletakkan kayu antara perutnya dan seluar dalam.

Semasa meningkat tua, sifat aneh Hetty semakin menjadi-jadi. Dia kerap berpindah tempat tinggal bagi mengelakkan perhatian daripada pihak akhbar atau potensi dirompak. Dia juga tidur dengan rantai yang diikat dengan kunci simpanan bank di sekeliling pinggangnya dan pistol yang diikat pada tangannya.

Akhirnya Hetty Green meninggal dunia pada tahun 1916 ketika berusia 81 tahun. Selepas kematiannya, anak-anaknya menjalani kehidupan yang pasti membuatkan Hetty tidak berpuas hati sekiranya masih hidup.

Anak perempuannya Sylvia yang telah berkahwin tidak banyak perubahan yang dilakukannya. Perbuatan yang dianggap paling bertentangan dengan sifat ibunya ialah apabila Sylvia meninggalkan semua harta warisannya bernilai RM 1.8 billion (nilai hari ini) untuk badan amal ketika dia meninggal dunia pada tahun 1961.

Ned pula, menjadi seorang pengumpul barangan dan sentiasa berbelanja mewah. Dia telah mengahwini wanita pertama yang dicintainya iaitu seorang pelacur bernama Mabel dan menikmati hidupnya. Semasa hidup, Hetty begitu bencikan kekasih anaknya itu.


Kisah Askar Jepun Tak Tahu Perang Dunia Sudah Tamat Selepas 29 Tahun

Hiroo Onoda merupakan antara askar Jepun terakhir yang berhenti berperang dalam Perang Dunia Kedua, namun ia berlanjutan selama 29 tahun selepas Tentera Imperial Jepun menyerah kalah kepada Tentera Bersekutu yang berada di atas U.S.S Missouri pada 2 September 1945.

Onoda lahir pada 19 Mac 1922 di perkampungan Kamekawa yang terletak di Wakayama, Jepun. Sepanjang zaman kanak-kanaknya, Onoda memang dikenali sebagai seorang yang suka mengingkari arahan dan keras kepala.

Dikhabarkan, dia mempunyai darah pahlawan yang mengalir dalam dirinya. Nenek moyangnya merupakan samurai dan susur galur kepahlawanan ini berterusan sehingga ke bapanya iaitu seorang sarjan pasukan askar berkuda yang bertempur dan tewas dalam Perang Sino-Jepun Kedua di China.

Onoda memilih jalan yang sama dan mendaftarkan diri sebagai Tentera Imperial Jepun setelah berusia 18 tahun. Hanya setahun selepas mendaftarkan diri, Amerika Syarikat telah mengisytiharkan perang terhadap Jepun berikutan serangan ke atas Pearl Harbour.

Semasa dalam tentera, Onoda telah dilatih sebagai pegawai risikan dalam kelas komando "Futamata" di pusat latihan ketenteraan Nakano yang memberikan pengkhususan dalam teknik ketenteraan tidak konvensional, termasuklah perang gerila, sabotaj, risik balas dan propaganda. Kemahiran-kemahiran yang Onoda pelajari daripada latihan unik di sini amat berguna apabila dia mula dihantar bertugas ke Pulau Lubang di Filipina selepas tamat latihan pada Disember 1944.

Dua tahun sebelum itu, Tentera Jepun telah menguasai tanah Filipina, merampas kuasa daripada kerajaan Filipina serta menawan pasukan tentera Amerika yang berada di situ. Walau bagaimanapun, bilangan tentera yang ada tidak cukup untuk bertahan apabila Amerika Syarikat telah membuat serangan balas dan berjaya mengusir Jepun dari kepulauan itu.

Pada musim sejuk tahun 1944, ramai tentera Jepun terpaksa melarikan diri dari tanah besar Filipina dan berpindah ke pulau yang lebih kecil seperti Pulau Lubang. Berbekalkan latihan dan kemahiran perang gerila yang dipelajari, Hiroo Onoda dihantar ke situ untuk mempertahankan warga Jepun daripada tentera Amerika dan Filipina selama mana yang termampu.

Onoda menggunakan teknik perang taktikal di mana apabila kubu tidak dapat lagi bertahan dalam perang konvensional, mereka akan melarikan diri ke hutan untuk memulakan serangan gerila.

Tujuannya adalah untuk menghalang tentera AS daripada terus membina kubu yang kuat di wilayah tersebut. Ia akan melengahkan mereka daripada mendekati tentera Jepun selain memberikan lebih masa kepada tentera Jepun untuk berkumpul semula dan bersiap-sedia untuk menyerang. Unit gerila ini yang juga menjadi perisik dalam diam akan berterusan menjadi musuh dalam selimut bagi pihak Tentera Bersekutu.

Walau bagaimanapun, apabila Hiroo Onoda tiba di pulau tersebut, pegawai-pegawai berpangkat tinggi yang berada di situ enggan membenarkan Onoda menyempurnakan tugasannya. Sebaliknya, mereka memilih untuk berlawan dan berdepan dengan Tentera Bersekutu yang menceroboh.

Akibatnya, apabila tentera AS mendarat di Pulau Lubang pada 28 Februari 1945, tentera Jepun cuba menentang dan akhirnya dikalahkan dengan mudah. Melihat kekalahan teruk yang bakal berlaku, Onoda mencari tiga rakan tenteranya iaitu Prebet Yūichi Akatsu, Koperal Shōichi Shimada dan Prebet Kelas Pertama Kinshichi Kozuka lalu mengarahkan mereka segera lari ke hutan untuk memulakan serangan gerila.

Dan Hiroo Onoda telah berterusan menjalankan perang gerila ini selama 29 tahun berikutnya.

Mereka dapat melangsungkan hidup dengan memakan nasi yang dicuri, buah kelapa dan daging daripada lembu ternakan yang dibunuh semasa serbuan ke ladang-ladang.

Pada bulan Ogos 1945, apabila perang antara Jepun dan Amerika Syarikat telah berakhir, Onoda telah dapat menghidu yang pertempuran antara kedua-dua pihak semakin reda namun dia tidak menyedari langsung bahawa negaranya sudahpun mengaku kalah. Jadi, tanpa disedari, dia telah berterusan menyambung perang itu dengan membuat serangan ke atas para petani serta menembak anggota polis yang cuba menangkap mereka.

Mengetahui kewujudan unit serangan gerila askar Jepun yang terputus hubungan sama sekali dengan pusat arahan ketenteraan, pihak Amerika Syarikat mencuba pelbagai usaha - termasuk menggugurkan risalah dari udara - untuk memastikan berita tentang Jepun menyerah kalah sampai ke lokasi persembunyian mereka.

Hiroo Onoda dan rakan sepasukan ternampak risalah Amerika Syarikat yang mengatakan perang telah tamat dan Jepun menyerah kalah pada Oktober 1945. Walau bagaimanapun, apabila mengingati semula latihan yang diterima, Onoda cepat-cepat menolak dan mendakwa yang risalah itu sebenarnya adalah propaganda kerajaan AS.

Pada penghujung tahun 1945, banyak risalah lain yang datang. Kali ini cetakan risalah tersebut mengandungi arahan oleh Jeneral Tomoyuki Yamashita dari Pasukan Ke-14 sendiri agar Onoda dan rakan-rakannya menyerah diri.

Onoda dan rakan-rakannya meneliti dan mengkaji dokumen itu. Akhirnya mereka membuat kesimpulan bahawa risalah tersebut adalah palsu. Sebagai orang Jepun yang mempunyai harga diri yang tinggi, Onoda tidak dapat menerima hakikat bahawa tentera Jepun sanggup menyerah kalah begitu sahaja tanpa berlawan sehingga ke titisan darah askar yang terakhir.

Onoda dan rakan-rakannya kemudian mengambil keputusan untuk meneruskan kempen keganasan mereka di kawasan luar bandar sambil mengelakkan diri daripada pihak berkuasa Filipina.

Pada tahun 1949, Prebet Akatsu mula sedar bahawa perang yang sebenar sudahpun berakhir. Dia melarikan diri dari pasukannya dan hidup bersendirian dalam persembunyian selama enam bulan sebelum menyerahkan diri kepada Tentera Filipina pada bulan Mac 1950.

Penyerahan diri Akatsu membuatkan seluruh dunia mula mendapat tahu tentang aktiviti persembunyian askar Jepun yang masih bertapak di Pulau Lubang. Dengan maklumat ini, pihak Amerika Syarikat mula menghubungi ahli keluarga tentera yang masih bersembunyi dan menggugurkan surat-surat daripada ahli keluarga ke seluruh kawasan pulau pada tahun 1952.

Menurut Onoda, mereka menjumpai risalah dan gambar itu namun menganggap bahawa kesemua ahli keluarga di Jepun sedang hidup di bawah cengkaman pendudukan tentera AS, jadi mereka telah dipaksa menulis surat tersebut untuk terus selamat.

Kehidupan selama hampir tiga dekad berikutnya merupakan suatu perkara yang sukar bagi Onoda. Pada tahun 1954, dia kehilangan Koperal Shimada akibat ditembak dan dibunuh oleh pasukan mencari Filipina. Mereka diburu kerana telah tersenarai sebagai penjenayah yang dikehendaki. Pada tahun 1972 pula, sekutu Onoda yang terakhir iaitu Prebet Kelas Pertama Kozuka mati ditembak pihak polis semasa mereka berdua sedang membakar silo beras di sebuah kampung.

Kemudian tinggallah Onoda sendirian - seorang askar Jepun yang enggan menyerah kalah kepada kerajaan Filipina. Ketika ini, setelah Akatsu pulang ke Jepun dan berita kematian Shiada dan Kozuka tersebar, seluruh rakyat Jepun sudahpun mengetahui dan mengikuti kes Hiroo Onoda.

Salah seorang rakyat Jepun yang mengikuti kisah Onoda ialah Norio Suzuki iaitu seorang pengembara yang sudah merantau hampir ke seluruh dunia. Untuk pengembaraan menjelajahi dunia yang seterusnya pada tahun 1974, Suzuki memasang niat untuk melihat sendiri "Leftenan Onoda, seekor panda dan Yeti - mengikut turutan."

Apabila tiba di Filipina pada bulan Februari tahun itu, impiannya tercapai kerana berjaya menemui Hiroo Onoda di dalam hutan di Pulau Lubang. Pada mulanya, Onoda sangat berhati-hati dengan kehadiran Suzuki namun kerisauannya reda apabila lelaki muda itu berkata, "Onoda-san, Maharaja dan seluruh rakyat Jepun sangat risaukan anda." Suzuki kemudian bertanya mengapakah Onoda enggan keluar dari persembunyian. Onoda memberitahu bahawa dia tidak akan sesekali meninggalkan pulau tersebut sehinggalah dia dibebaskan daripada tugasannya oleh pegawai atasan.

Setelah Suzuki kembali ke Jepun, dia memaklumkan keadaan dan situasi Onoda kepada pihak berkuasa Jepun. Pihak kerajaan kemudian berusaha mencari semula pegawai pemerintah Onoda iaitu Mejar Yoshimi Taniguchi yang kini telah bekerja sebagai seorang penjual buku dan menerbangkannya ke Pulau Lubang.

Maka, pada 9 Mac 1974, Hiroo Onoda yang berusia 52 tahun akhirnya memunculkan diri dari dalam hutan untuk menerima arahan komandernya supaya menyerah diri. Dia masih berpakaian uniform yang sudah lusuh namun lengkap dengan senapang dan pedang yang masih dalam keadaan sangat baik.

Walaupun begitu, dia masih ragu-ragu dan bersedia untuk sebarang kemungkinan perangkap. Akan tetapi, setelah diarahkan pegawainya, dia serta-merta meletakkan senapang, 500 butir peluru, pedang dan pisau belatinya sebelum mengangkat tangan menghormati bendera tanah air tercinta.

Onoda menyerahkan pedang miliknya kepada Presiden Filipina sebagai tanda menyerah dan dia telah diampunkan daripada kesemua jenayah yang dilakukan ke atas rakyat Filipina.

Kepulangan Onoda disambut sebagai seorang hero di Jepun. Namun, dia masih berasa tidak selesa dengan segala maklumat yang baru diketahui tentang negaranya serta perubahan-perubahan yang berlaku di sana. Dia tidak percaya bahawa Jepun perlu menggalas tanggungjawab terhadap perang yang tercetus di Asia Timur dan berasa terkejut dengan pendirian Jepun yang sanggup membiarkan pasukan tenteranya dibubarkan oleh kuasa Bersekutu.

Tidak lama selepas itu, dia mula melibatkan diri dalam politik sayap kanan di mana dia ingin memulakan Jepun yang lebih kuat dan tidak gentar untuk berperang. Walau bagaimanapun, kemasyhuran yang dikecapi serta pelbagai perubahan yang berlaku di Jepun selepas lebih dua dekad itu membuatkan dia berasa amat tidak selesa. Jadi, dia mengambil keputusan untuk berpindah ke Brazil pada tahun 1975.

Di Brazil, dia telah memulakan kehidupan berkeluarga dan menternak lembu di ladang. Akhirnya, dia kembali ke Jepun untuk melancarkan kem alam semula jadi bagi kanak-kanak. Kem ini dipercayai boleh membantu golongan muda untuk berhubung dengan alam selain membina nilai-nilai positif dalam diri mereka.

Tanggal 6 Januari 2014, Hiroo Onoda menghembuskan nafas terakhir akibat kegagalan jantung pada usia 91 tahun. Walaupun dia bukanlah dinobatkan sebagai tentera Jepun terakhir yang terus berperang dalam Perang Dunia Kedua (gelaran itu diberi kepada Teruo Nakamura iaitu seorang lagi tentera gerila yang berjuang di hutan Indonesia dan menyerah diri beberapa bulan selepas Onoda), kisah persembunyian dan namanya masih dikenali sehingga ke hari ini.

Dedikasi dan ketegasannya mempercayai askar Jepun telah membantunya mengharungi saat-saat getir sepanjang tempoh tersebut. Malangnya, pada masa yang sama, ia juga membuatkan dia terdorong untuk mengorbankan lebih banyak nyawa yang tidak berdosa walaupun perang sudah lama tamat.

Kisah Hiroo Onoda ini menunjukkan bagaimana nilai seperti kesetiaan, harga diri, keazaman dan komitmen boleh membawa anda kepada kebaikan dan juga keburukan.


5 Ahli Keluarga Pemerintah Korea Utara Yang Jarang Kita Dengari

Korea Utara merupakan sebuah negara komunis yang telah melalui pemerintahan selama 3 generasi pemerintah. Bermula daripada Kim Il Sung, kuasa pemerintahan diserahkan pula kepada anaknya Kim Jong Il. Setelah kematian Kim Jong Il, kuasa pemerintahan diserahkan pula kepada anaknya Kim Jong Un yang memerintah sehingga kini.

Bagi mengelakkan kekeliruan ketika membaca artikel ini, berikut adalah turutan pemerintahan di Korea Utara sebagai rujukan:

Setiap seorang daripada mereka mengamalkan sistem pemerintahan diktator yang sangat kejam terhadap rakyat masing-masing. Sebagai sebuah negara yang tertutup daripada dunia luar, tidak banyak yang diketahui mengenai ahli keluarga pemerintah Korea Utara ini.

Sebelum ini, pihak Iluminasi pernah membongkarkan sedikit sebanyak info mengenai Ri-Sol Ju, iaitu isteri kepada Kim Jong Un yang jarang dilihat di khalayak umum dan di media massa. Kali ini, kami ingin berkongsi 5 orang ahli keluarga pemerintah Korea Utara yang jarang diperkatakan orang ramai.

Rata-rata rakyat Malaysia mungkin pernah mendengar nama ini. Kim Jong Nam merupakan abang tiri kepada Kim Jong Un (pemerintah sekarang) yang telah dibunuh di Malaysia tidak lama dahulu. Kematiannya dikatakan akibat racun yang dikenali sebagai Racun XV.

Kim Jong Nam merupakan anak pertama Kim Jong Il. Beliau lahir hasil perhubungan haram dengan Sung Hye Rim, seorang pelakon popular yang 6 tahun lebih tua daripada Kim Jong Il. Kerana perbezaan taraf antara keluarga keluarga Kim Jong Il dan Sung Hye Rim, mereka tidak dibenarkan berkahwin.

Bagi menutup malu akibat perbuatan melahirkan anak luar nikah ini, pihak pemerintah telah menyumbat Sung Hye Rim dan ahli keluarga mereka ke dalam penjara. Namun, segalanya terbongkar apabila Kim Jong Nam sendiri telah mendedahkan kepada datuknya, Kim Il Sung mengenai hubungan bapanya dengan Sung Hye Rim.

Kim Kyong Hui merupakan anak perempuan Kim Il Sung bersama isteri pertamanya, Kim Jong Suk. Oleh itu, beliau juga merupakan adik perempuan kepada kepada Kim Jong Il dan emak saudara kepada Kim Jong Un.

Beliau aktif sebagai ahli politik sejak 1970 bersama-sama suaminya, Chang Song Thaek. Pada tahun 1980-an, beliau aktif sebagai Pengurus menguruskan pelbagai urusan bisnes Korea Utara antaranya senjata api, tembakau, narkotik dan sebagainya. Beliau juga diberikan gelaran tinggi dalam ketenteraan atas peranan besarnya membantu Kim Jong Un mengukuhkan penguasaan.

Pada tahun 2015, terdapat ura-ura mengatakan beliau mati diracun oleh Kim Jong Un tetapi pihak perisikan Korea Selatan percaya beliau masih hidup tetapi sedang menjalani perubatan akibat masalah mental. Beliau jatuh sakit dan depresi setelah suaminya dijatuhi hukuman bunuh oleh pihak regim kerana sebab yang tidak dapat dikenalpasti.

Kim Han Sol merupakan anak kepada Kim Jong Nam yang mati dibunuh. Beliau lahir pada tahun 1995 dan mendapat pendidikan awal di Macau sebelum melanjutkan pelajaran di sebuah sekolah berasrama di Bosnia-Herzegovina. Halaman Facebook rasminya mula mendapat perhatian daripada pihak media Korea Selatan pada tahun 2011.

Imejnya yang mewarnakan rambutnya serta bersubang menjadi perhatian sehingga beliau diarahkan untuk menutup akaun Facebooknya bagi mengelakkan terus menjadi perhatian pihak media. Selain Facebook, beliau juga dikatakan aktif di laman sosial Twitter, Youtube dan Blogger. Beliau turut mempunyai sebuah website "Pimp Your Grades" yang didedikasikan untuk berkongsi teknik-teknik pebelajaran.

Dalam sebuah temuramah bersama wartawan pada tahun 2012, beliau secara terbukanya mengatakan harapannya untuk melihat Korea Utara dan Korea Selatan kembali bersatu dan menggelarkan bapa saudaranya Kim Jong Un sebagai diktator. Setelah bapa saudaranya yang lain iaitu Chang Song Thaek mati dibunuh pada 2013, beliau diletakkan di bawah jagaan polis oleh pihak universitinya di Perancis dan semakin menyorokkan identitinya di internet.

Chang Song Thaek merupakan bapa saudara Kim Jong Un dan suami kepada Kim Jyung Hui (adik perempuan Kim Jong Il). Beliau bertemu jodoh dengan Kim Jyung Hui di Univerisiti Kim Il Sung. Malangnya, hubungan mereka tidak direstui oleh Kim Il Sung dan beliau telah dibuang daripada universiti.

Beliau bagaimanapun beliau meneruskan hubungan dengan Kim Jyung Hui dan mereka akhirnya berkahwin. Malangnya pada tahun 2013, beliau telah ditangkap kerana didakwa ingin melakukan pemberontakan dan tidak memberi kerjasama dengan pihak pemerinah.

Kebanyakan penyokongnya turut dikenakan hukuman bunuh dan namanya turut dibuang daripada organisasi pemerintahan Korea Utara. Setelah dipaksa untuk mengaku merancang pemberontakan untuk merampas kuasa, beliau telah dibunuh.  Peristiwa ini menunjukkan tiada siapa yang akan terselamat sekalipun berkahwin dengan kaum kerabat pemerintah Korea Utara.

Walaupun Kim Jong Un merupakan pemerintah Korea Utara pada masa kini, tahukah anda bahawa beliau sebenarnya mempunyai seorang abang kandung bernama Kim Jong Chul. Walau bagaimanapun, bapa mereka Kim Il Sung berpendapat bahawa Kim Jong Chul tidak sesuai untuk dijadikan pemerintah memandangkan beliau tidak begitu tegas dan lemah-lembut.

Ketika zaman kanak-kanaknya, beliau mendapat pengajian di Switzerland. Ketika itu, identitinya sebagai anak kepada pemerintah Korea Utara disembunyikan. Pada usia dewasa, beliau mendapat perhatian daripada media massa Barat kerana hubungan rapatnya dengan penulis lirik dan penyanyi Eric Clapton.

Pada tahun 2015, pihak Korea Selatan melaporkan bahawa beliau telah hilang daripada radar mereka selepas beliau mengikuti Eric Clapton menghadiri dua konsert di London. Beliau tidak menyertai politik di Korea Utara dan ada pihak berpendapat beliau kini sedang hidup tanpa sebarang publisiti di Pyongyang.


10 Ciptaan Orang Mesir Purba yang Masih Digunakan Hari ini

Piramid Besar Giza mungkin antara sumbangan Tamadun Mesir yang paling dikenali sepanjang zaman. Dengan ketinggian asal setinggi 147 meter, Piramid Besar ini berdiri jauh lebih tinggi daripada monumen lain seperti Patung Liberty dan Big Ben. Dengan kecanggihan teknologi yang dimiliki ketika itu, sudah tentu mereka mampu membina dan mencipta pelbagai warisan lain.

Sepanjang ribuan tahun berkembang dengan pesat, orang Mesir mungkin merupakan warga tamadun purba paling maju yang pernah diketahui dalam sejarah dunia. Banyak perkara yang mereka lakukan dulu bertukar menjadi perkara biasa bagi manusia zaman kini.

Misalnya, wanita Mesir purba gemar memakai perhiasan barangan kemas dan rambut palsu sementara golongan lelaki bergusti, berlawan pedang dan bertinju sebagai sukan manakala kanak-kanak pula bermain permainan papan, anak patung dan mainan lain. Ini membuktikan mereka merupakan antara pencipta terawal pelbagai barangan dalam dunia dan pengaruhnya masih dapat disaksikan sehingga ke hari ini.

Alat solek mata mungkin tidak sama hebat bagai ciptaan lain seperti api dan roda yang menjadi antara penemuan paling penting dalam sejarah manusia. Namun, ia adalah pelopor kepada penciptaan alat kosmetik yang menghiasi wajah wanita-wanita di seluruh dunia pada zaman kini. Sejak mula dicipta sekitar Tahun 4000 S.M., penggunaannya tidak pernah menjadi sesuatu yang ketinggalan zaman.

Bahkan, beberapa pencinta alat solek menggunakan teknik serupa dengan orang Mesir dari ribuan tahun dahulu untuk membuat celak. Mereka mencampurkan jelaga dengan mineral dipanggil galena untuk menghasilkan sejenis salap hitam yang digelar "kohl" yang masih popular pada hari ini. Selain itu, mereka juga mencampurkan mineral lain dipanggil malakit dengan galena untuk mendapatkan celak berwarna.

Bagi orang Mesir, solekan bukan saja terhad kepada kaum wanita. Golongan kelas atasan sentiasa dilihat mengenakan celak yang lebih tebal kerana ia menandakan status mereka yang tinggi. Selain itu, dipercayai solekan mata yang tebal itu dapat menyembuhkan pelbagai penyakit mata dan melindungi diri daripada terkena sihir. (Sumber)

Penggunaan lukisan untuk menyampaikan cerita bukanlah sesuatu yang baru. Lukisan-lukisan gua yang dijumpai di Perancis dan Sepanyol bertarikh sebelum Tahun 30000 S.M. lagi. Walau bagaimanapun, lukisan dan gambar tidak berkembang menjadi bahasa bertulis pertama selama beribu-ribu tahun berikutnya. Sistem tulisan hanya muncul pada zaman Tamadun Mesir dan Mesopotamia.

Orang Mesir memulakan sistem tulisan menggunakan piktogram sekitar Tahun 6000 S.M. Piktogram merupakan gambaran ringkas tentang perkataan yang ingin disampaikan, namun penggunaannya masih terhad. Lama-kelamaan, orang Mesir menambahkan elemen-elemen baru dalam sistem tulisan mereka termasuklah memasukkan karakter berbentuk seperti huruf yang mempunyai bunyinya tersendiri. Ini membolehkan mereka menulis nama sendiri dan menulis tentang idea-idea yang abstrak.

Hari ini, semua orang mengetahui bahawa orang Mesir telah mencipta "hieroglif" yang mengandungi gabungan huruf, simbol silabik dan juga ideogram iaitu gambar yang membawa makna penuh sesuatu perkataan. Penemuannya banyak dijumpai di makam-makam Mesir serta banyak tempat lain. Ia banyak menceritakan kisah peperangan, politik dan budaya yang memberikan kita lebih kefahaman tentang masyarakat Mesir pada zaman itu.

Sudah pastilah penghargaan harus diberikan kepada penemuan batu Rosetta yang membolehkan kita menterjemah tulisan ini. Penemuan batu tersebut berserta kajian sorang penyelidik Perancis bernama Jean-Francois Champollion yang berjaya menyahkod batu itu telah menamatkan misteri tulisan orang Mesir purba selama 1,500 tahun. (Sumber 1, 2, 3)

Tiada siapa yang dapat menyangkal fakta bahawa orang China telah berjaya mengubah dunia dengan penciptaan kertas sekitar tahun 140 S.M. Walau bagaimanapun, mungkin tidak ramai orang mengetahui bahawa orang Mesir purba telah mencipta sesuatu yang boleh juga digunakan sebagai kertas beribu tahun lebih awal dari orang China.

Ciptaan yang menggunakan pohon papyrus ini sangat tahan lasak dan bahagian dalamannya yang berserat membuatkan ia sesuai dijadikan lembaran untuk menulis selain digunakan untuk membuat layar, sepatu, tikar dan pelbagai lagi barangan lain. Selepas lembaran dihasilkan, ia sering dijadikan skrol yang diisi dengan teks-teks keagamaan, kesusasteraan dan juga muzik.

Orang Mesir purba menyimpan rahsia pembuatan lembaran papyrus ini dan ia sentiasa dikawal dengan begitu rapi. Ini membolehkan mereka memperdagangkan produk tersebut di seluruh wilayah berhampiran. Disebabkan proses itu tidak pernah didokumenkan, tiada siapa yang mengetahui rahsia orang Mesir purba ini sehinggalah tahun 1965 apabila Dr. Hassan Ragab akhirnya mengetahui kaedah untuk menghasilkannya. (Sumber 1, 2)

Mungkin ramai orang agak sukar mengingati tarikh-tarikh janji temu atau mesyuarat tanpa melihat kalendar. Namun, ketika zaman Mesir purba, kalendar digunakan untuk mengetahui perbezaan antara musim menjamu selera atau musim kebuluran. Tanpa kalendar, masyarakat Mesir tidak boleh mengetahui bilakah banjir tahunan Sungai Nil akan bermula dan tanpa pengetahuan tersebut, keseluruhan sistem pertanian mereka boleh terjejas. Jadi, dari sinilah bermulanya sejarah penciptaan kalendar.

Kalendar Mesir purba berkait rapat dengan bidang pertanian jadi ia dibahagikan kepada tiga musim utama iaitu pembanjiran, bercucuk tanam dan menuai. Setiap musim mempunyai empat bulan dan setiap bulan dibahagikan kepada 30 hari. Jadi, terdapat sebanyak 360 hari dalam tahun orang Mesir purba - kurang lima hari daripada tahun sebenar. Walau bagaimanapun, mereka mempunyai hari "epagomenal" sebanyak lima hari antara musim menuai dan musim banjir. Ia dikhaskan untuk menyambut cuti keagamaan bagi menghormati anak-anak dewa. (Sumber 1, 2)

Walaupun para sejarawan tidak dapat benar-benar memastikan dari mana bajak ini berasal, namun banyak penemuan bukti mengatakan orang Mesir dan Sumeria merupakan masyarakat pertama yang menggunakannya sekitar Tahun 4000 S.M. Bajak ketika itu jelas dibina dengan alatan tangan yang diubah suai. Ia begitu ringan dan tidak efektif sehinggakan kini ia hanya dikenali sebagai 'bajak kais-kais' kerana tidak mampu mengorek tanah dengan dalam.

Tambahan lagi, bajak tersebut memerlukan kerahan tenaga yang ramai untuk digunakan. Lukisan-lukisan dinding yang ditemui menunjukkan lakaran seramai empat orang lelaki bersama-sama menarik bajak di padang.

Namun, semuanya berubah pada Tahun 2000 S.M. apabila orang Mesir mula menggunakan lembu jantan untuk menarik bajak. Versi asal adalah dengan memasangkan bajak terus ke tanduk lembu tetapi ia telah mengganggu kebolehan haiwan tersebut bernafas. Rekaan itu diperbaiki dengan menggunakan sistem tali yang lebih efektif. Bajak itu telah menjadi satu revolusi dalam bidang pertanian di Mesir dan banyak memudahkan tugas masyarakat ketika itu. (Sumber 1, 2)

Sama seperti zaman moden, mulut berbau pada zaman Mesir purba sering dikaitkan dengan penjagaan kesihatan pergigian yang lemah. Walau bagaimanapun, orang Mesir tidak mempunyai sebarang minuman bergas atau makanan tinggi kandungan gula yang boleh menyebabkan gigi rosak tetapi batu yang mereka gunakan untuk menghancurkan tepung bagi membuat roti telah menyebabkan banyak pasir dan batu halus masuk dalam makanan. Makanan berpasir inilah yang telah menghakis enamel gigi sehingga menyebabkan pulpa gigi terdedah dan mengakibatkan jangkitan.

Masyarakat Mesir mempunyai ramai pakar dalam pelbagai masalah perubatan. Malangnya, mereka tidak mempunyai pakar pergigian atau pakar bedah mulut untuk memulihkan gigi dan gusi yang rosak. Disebabkan itu, mereka hanya mampu menahan derita. Saintis yang membuat pemeriksaan ke atas mumia-mumia yang dijumpai telah menemui beberapa gigi yang terlalu rosak dan bernanah. Malah, ia juga banyak berlaku kepada golongan remaja.

Untuk menyembunyikan bau busuk akibat gigi yang rosak, masyarakat Mesir telah mencipta penyegar mulut pertama dengan gabungan kemenyan, mirh dan kulit kayu manis yang direbus bersama madu kemudian dibentuk menjadi butiran kecil. (Sumber)

Di sebuah perkampungan yang terletak di Narmoutheos iaitu kira-kira 90km dari selatan Kaherah, ahli arkeologi telah menjumpai sebuah bilik mengandungi beberapa lorong kecil dan koleksi bola dalam pelbagai saiz. Setiap lorong berukuran 3.9 meter panjang, 20 sentimeter lebar dan berkedalaman 9.6 sentimeter. Di tengah-tengah lorong terdapat satu lubang berbentuk segi empat sama berukuran 11.9 sentimeter.

Berbeza dengan sukan boling zaman moden di mana pemain cuba menjatuhkan pin yang terdapat di hujung lorong, pemain boling Mesir purba hanya perlu menyasarkan bola ke arah lubang empat segi tersebut. Sementara itu pihak lawan pula berdiri dari arah bertentangan dan cuba memesongkan bola pemain. (Sumber)

Mungkin orang Mesir purba menganggap rambut sebagai sesuatu yang kotor. Selain itu, cuaca yang panas juga membuatkan sesiapa yang berambut panjang serta berjanggut lebat mengalami ketidakselesaan. Oleh itu, mereka lebih banyak memotong atau mencukur kepala serta muka dengan kerap.

Bagi golongan kaya Mesir purba, kulit yang bebas serta bersih daripada sebarang bulu dan rambut dianggap sangat bergaya. Para paderi mungkin golongan yang paling tidak menggemari tubuh dan kepala berbulu, maka mereka mencukur seluruh tubuh setiap tiga hari.

Dari sini kita dapat mengetahui bahawa orang Mesir purba mungkin masyarakat pertama yang mencipta alat bercukur iaitu dengan menggunakan pisau cukur batu tajam yang dipasang pada pemegang kayu. Selepas itu, ia berkembang menjadi mata pisau yang diperbuat daripada tembaga. Selain itu, mereka juga yang mula memperkenalkan kerjaya sebagai seorang tukang gunting. Tukang gunting akan berkunjung dari rumah ke rumah para aristokrat. Pelanggan dari golongan biasa pula akan diberikan perkhidmatan di luar sahaja di mana mereka akan duduk di kerusi yang berada di bawah pohon sycamore yang rendang.

Apa yang menganehkan adalah mereka akan menggunakan rambut yang dicukur dan bulu biri-biri untuk dijadikan rambut atau janggut palsu sebagai satu daya tarikan. Lebih aneh lagi apabila permaisuri dan raja juga turut melakukan perkara yang sama. Janggut palsu mempunyai pelbagai saiz untuk menandakan status dan kedudukan sosial si pemakai. Rakyat biasa hanya dibenarkan memakai janggut palsu kecil sekitar 5cm panjang sementara raja pula akan memakai janggut ini sepanjang-panjangnya. Raja juga akan mengarahkan janggut itu dikemaskan di bahagian hujung dalam bentuk bersegi. Dewa-dewa Mesir purba juga tidak kurang hebatnya dengan janggut yang melengkung ke atas di bahagian hujung. (Sumber 1, 2, 3)

Sejarah alat mengunci pintu terawal bermula sekitar Tahun 4000 S.M. Rekaan awal deadlock (kunci lokos) hanyalah menggunakan pin dan bolt berongga yang disambungkan ke pin tersebut. Apabila kunci dimasukkan dan menolak pin ke atas, ia akan menjauhkan diri dari batang bolt dan membenarkan pintu ditarik.

Walau bagaimanapun, satu kelemahan sistem kunci purba ini adalah saiznya yang besar sehingga boleh mencecah 0.6 meter. Namun begitu, kunci yang dicipta masyarakat Mesir dilaporkan lebih selamat daripada teknologi yang dibangunkan oleh Rom. Mereka menggunakan rekaan yang lebih mudah menggunakan spring untuk memegang pintu. Selain itu, kunci yang dihasilkan Rom tersembunyi di sebalik pintu tetapi lebih mudah diumpil berbanding kunci yang dicipta masyarakat Mesir. (Sumber 1, 2)

Seperti yang telah dijelaskan sebelum ini, warga Mesir purba mempunyai banyak masalah dengan penjagaan gigi disebabkan roti yang mengandungi pasir dan batu. Walaupun mereka tidak mempunyai pakar pergigian, mereka masih berusaha untuk menjaga kebersihan gigi. Ahli arkeologi menjumpai pengorek gigi yang tertanam bersama mumia. Ia dipercayai sengaja diletakkan di situ supaya mumia ini boleh membersihkan sisa-sisa makanan di celah gigi apabila dibangkitkan semula.

Selain masyarakat Babylon dan China, orang Mesir purba juga dipercayai menjadi antara yang terawal menggunakan berus gigi yang diperbuat daripada bahagian hujung ranting yang berambu-rambu. Selain itu, masyarakat Mesir ini juga telah berinovasi dengan mencipta ubat gigi pertama di dunia.

Antara bahan utama terawal yang digunakan adalah telapuk lembu jantan, abu, kulit telur yang dibakar dan pumis. Kemudian, ahli arkeologi menemui resipi ubat gigi yang lebih maju berserta panduan untuk menggosok gigi yang ditulis atas lembaran papyrus. Penulis yang tidak diketahui itu menjelaskan bagaimana campuran garam kasar, daun pudina, bunga iris kering dan biji lada hitam akan menghasilkan "serbuk untuk gigi yang putih sempurna." (Sumber 1, 2)


Kisah Perkahwinan "Morganatik" Sebenar Seakan-akan Kisah Cinderella - Sonja Haraldsen

Kisah-kisah cinta yang diakhiri dengan perkahwinan morganatik (perkahwinan antara seorang bangsawan dengan rakyat jelata yang bertaraf rendah) sering menarik perhatian. Kisah sebegini sering dimuatkan dalam cerita fiksyen sama ada melalui buku, filem atau media.

Apa yang menjadikan kisah percintaan seperti ini terus popular adalah kerana sememangnya diketahui bahawa sesebuah keluarga diraja atau monarki yang memerintah itu mestilah berkahwin dengan pasangan daripada keluarga bangsawan juga.

Pada masa lalu, peraturan perkahwinan diraja ini sebulat suara dihormati bagi mengekalkan kekuatan dan kehormatan sesebuah keluarga yang memerintah itu. Selain itu, perkahwinan diraja juga adalah suatu pakatan strategik untuk melindungi kepentingan sesebuah negara.

Perasaan cinta dan keinginan seseorang itu dalam perkahwinan diraja yang biasanya diaturkan ini tidak diambil kira kerana ia dianggap sebagai perkara yang kurang penting berbanding kepentingan-kepentingan lain.

Walau bagaimanapun, keluarga monarki hari ini jarang mematuhi peraturan kuno ini. Kebanyakan daripada mereka memutuskan untuk berkahwin dengan orang yang mereka cintai. Beberapa orang raja dan pemaisuri di seluruh dunia telah melangsungkan perkahwinan dengan rakyat biasa.

Salah satu contoh terkenal perkahwinan morganatik ialah antara Raja Harald dari Norway dan Sonja Haraldsen, seorang anak perempuan saudagar kain. Kini Sonja Haraldsen merupakan Ratu Norway.

Mungkin ramai yang tertanya-tanya apakah yang diperlukan untuk menjadi seorang ratu, jadi inilah kisah Ratu Norway yang "berdarah merah".

Sonja dilahirkan pada 4hb Julai 1937 di Klinik Palang Merah di Olso, Norway. Bapanya ialah Karl August Haraldsen (peniaga kain) dan ibunya pula bernama Dagny Ulrichsen. Sonja adalah anak bongsu daripada empat orang adik beradik. Kakaknya bernama Gry manakala dua orang abangnya bernama Haakon dan Karl. Keluarga ini langsung tiada kaitan dengan keluarga diraja.

Beliau menerima pendidikan di Oslo di mana dia menerima ijazah dalam pembuatan pakaian dan jahitan di Sekolah Vokasional Oslo. Selepas itu, beliau melanjutkan pengajian ijazah sarjana dalam Bahasa Perancis, Bahasa Inggeris dan Sejarah Seni dari University of Oslo.

Putera Harald dilahirkan pada 21 Febuari 1937 di kediaman Skaugum milik keluarga diraja Putera Olav (Putera yang kemudiannya menjadi Raja) dan Puteri Martha dari Sweden. Harald mempunyai dua adik perempuan iaitu Puteri Ragnhild dan Puteri Astrid.

Semasa berlakunya Perang Dunia Kedua, ibunya telah melarikan diri bersama Harald dan adik-adiknya ke Sweden sebelum berpindah ke Washington DC. Sekilas pandang, kedua-dua pasangan Harald dan Sonja ini kelihatan seperti menjalani kehidupan yang berbeza dan sukar untuk bersama.

Namun, jodoh antara mereka berdua sudah ditakdirkan. Pada tahun 1959, Putera Harald telah bertemu dengan Sonja di sebuah pesta keramaian. Ketika pesta ini, mereka telah mengambil gambar bersama. Dari gambar inilah, Putera Harald berjaya mendapatkan maklumat serta alamat rumah Sonja.

Putera Harald mengakui ianya adalah cinta pandang pertama. Selepas beberapa bulan dari tarikh pesta keramaian itu, Sonja telah dijemput ke majlis graduasi Putera Harald dari Akademi ketenteraan Norway. Pertemuan kali kedua ini mengeratkan lagi hubungan diantara mereka berdua.

Walaupun mengetahui cinta antara seorang rakyat biasa dengan seorang yang bakal ditakhtakan menjadi raja adalah sangat terlarang, Putera Harald tetap berani mengambil risiko. Kisah ini amat mirip dengan kisah Cinderella

Raja Olav V dari Norway iaitu bapa kepada Harold sebenarnya menyedari bahawa anaknya itu mencintai Sonja. Akan tetapi sebagai seorang yang memegang pada tradisi, dia menegaskan bahawa Harold perlu berkahwin dengan wanita yang "berdarah biru".

Alasannya ialah perkahwinan dengan rakyat biasa mungkin akan menyebabkan kesan yang tidak diingini dalam monarki diraja Norway. Ketika itu Putera Harald tidak dapat membayangkan kehidupannya tanpa wanita yang dicintainya.

Putera Harald yang bertekad ingin berkahwin dengan Sonja telah memberitahu bapanya sekiranya dia tidak dapat berkahwin dengan wanita yang dicintainya, dia memilih untuk menjadi bujang sehingga selamanya.

Raja Olav V tahu bahawa permintaan Putera Harald ini adalah ancaman kepada monarki Norway memandangkan dia adalah pewaris tunggal kepada takhta negara itu. Sekiranya dia menolak permintaan anak itu, pemerintahan keluarga mereka akan berakhir kerana Putera Harald akan membujang selamanya dan tidak mempunyai pewaris seterusnya.

Ia mengambil masa hampir satu dekad lamanya sebelum hubungan antara Putera Harald dan Sonja diumumkan secara terbuka. Pemberitahuan itu dibuat serentak dengan pengumuman rasmi pertunangan mereka.

Apa yang mengejutkan keluarga diraja ialah, rakyat Norway kelihatan tidak menentang idea Putera Raja mereka akan melangsungkan perkahwinan dengan rakyat biasa. Menurut Royal.co.uk pada Mac 1968, Istana Diraja Norway telah mengumumkan bahawa Raja Olav V telah memberi kebenaran kepada Putera Harald untuk mengahwini Sonja.

Tarikh perkahwinan morganatik dalam sejarah Norway itu telah ditetapkan pada 29 Ogos 1968 di bangunan Katedral Oslo. Ketika itu tumpuan orang ramai adalah kepada Sonja. Wanita bertuah itu menjadi popular seperti seorang selebriti dalam sekelip mata.

Tiga tahun kemudian, pasangan itu dikurniakan anak pertama mereka iaitu Puteri Martha Louise. Dua tahun selepas kelahiran anak pertama, mereka dikurniakan seorang lagi cahaya mata iaitu Putera Haakon.

Perkahwinan antara Harald dan Sonja mungin telah memecah tradisi diraja, namun mereka berjaya bertahan sebagai suami isteri selama setengah abad apabila menyambut ulang tahun perkahwinan mereka yang ke-50 pada tahun 2018. Hari ini, Raja Harald dan Ratu Sonja mempunyai enam orang cucu.


5 Kek Paling Mahal Di Dunia

Kek adalah antara pencuci mulut paling digemari di seluruh dunia. Sama ada ia hanyalah kek biasa atau kek yang mewah, ia dinikmati dengan cara yang sama oleh semua orang.

Ia juga digunakan dalam acara-acara kemuncak seperti dalam ulang tahun kelahiran dan juga majlis perkahwinan. Biasanya, kek-kek yang digunakan dalam 2 acara ini sangat mahal dan ditempah khas.

Setiap tahun, Pameran Pengantin Mewah di Beverly Hills, California menjadi semakin mewah dan dahsyat.

Pada tahun 2006, mereka memutuskan untuk menggunakan kek yang tersangat mahal untuk mengikuti acara bertemakan perkahwinan itu.

Hasil seni kek ini direkabentuk oleh Nahid Parsa dan ia termasuk dengan serpihan emas dan berlian yang sangat banyak di atasnya.

Setelah siap, kek ini dianggarkan bernilai RM82 juta. Menurut sumber, tidak diketahui sama ada kek ini dihasilkan untuk dijual, atau telah dijual dalam pameran tersebut.

Apa yang pasti ia adalah kek ke-5 termahal di dunia.

Ketua editor Social Life Magazine, Devorah Rose, suka mengadakan pesta yang mahal dan kek yang dihasilkan untuk "Diamond Gala" nya itu membuktikan segala-galanya.

Devorah mencari pencipta rancangan realiti Cake Boss, meminta mereka mereka bentuk dan menyiapkan kek yang bernilai RM123 juta.

Kek ini bertujuan untuk digunakan dalam partinya dan pasukan Cake Boss berjaya menghasilkan apa yang dimahukan oleh Devorah, termasuklah pelbagai permata berharga yang ditaburi mengelilingi kek ke-4 termahal di dunia itu.

Pada tahun 2012, Chef Dimuthu Kumarasinghe telah memecahkan rekod bagi kek termahal di dunia. Kek yang dihasilkannya direkabentuk seperti kapal lanun, termasuk harta rampasan yang terdiri daripada pelbagai jenis batu permata dan kepingan emas.

Namun, perhiasan ini tidak boleh dimakan, hanya lapisan-lapisan berperisa coklat, labu dan lemon sahaja yang boleh dimakan. Kos kek ini termasuk dengan "harta rampasan" tersebut adalah RM144 juta.

Rekod ini hanya bertahan beberapa bulan sahaja sebelum dipecahkan oleh kek yang berada di tangga ke-2 senarai ini.

Kek ini membuatkan rekod kek cawan oleh Chef Dimuthu tidak bertahan walaupun setahun.

Pada Mac 2013, Pertunjukan Perkahwinan Gay Kebangsaan di Liverpool mengupah bakeri bernama CAKE, untuk mereka bentuk kek khas untuk digunakan dalam acara tersebut.

Ia terdiri daripada 8 lapisan, berketinggian hampir 1.5 meter dan mempunyai lebih daripada 2,000 bentuk berlian termasuk dalam kek ini sendiri.

Para pereka kek ini tersangat berminat dalam mencipta ini untuk acara istimewa, dan akhirnya memecahkan rekod ketika mereka menyiapkan kek ini.

Kek ini dianggarkan bernilai RM214 juta, kedua termahal di dunia setakat ini.

Sepasang suami isteri yang tinggal di Emiriah Arab Bersatu langsung tidak berniat untuk mencipta rekod dunia ketika ingin menempah kek paling unik bersempena majlis ulangtahun kelahiran anak perempuan mereka.

Namun, itulah yang berlaku apabila seorang pereka kek, Debbie Wingham menerima panggilan telefeon pada tahun 2015 yang telah mengubah hidupnya selama-lamanya.

Debbie mencipta kek tersebut kelihatan seperti satu pentas pertunjukan fesyen, bersaiz 183 sentimeter panjang bersama dengan model-model memakai pakaian dan aksesori, yang mana semuanya boleh dimakan.

Sebahagian besar kos kek ini disumbangkan oleh pelbagai batu permata yang digunakan, termasuklah berlian pelbagai warna bernilai RM185 juta.

Kek berharga RM309 juta ini adalah pemegang rekod bagi kek paling mahal di dunia sehingga kini.


Kisah Maharaja Di Xin Yang Gilakan Hiburan Sehingga Membina Tasik Wain dan Hutan Daging

Dilahirkan sebagai Di Xin pada tahun 1105 SM, dia merupakan anak kepada Maharaja Di Yi daripada Dinasti Shang. Di Xin menggantikan bapanya sebagai maharaja pada tahun 1075 SM dan mendapat gelaran sebagai Maharaja Zhou Xin atau Shang Zhou.

Maharaja terakhir daripada Dinasti Shang ini sememangnya tahu bagaimana cara untuk berhibur. Apabila dia dan Ratunya ingin berehat, mereka akan menuju ke Istana Keseronokan mereka dan berenang di tasik wain buatan manusia.

Ia bukan sekadar kisah biasa, Tasik Wain Maharaja Di Xin ini dikatakan menjangkau lebih daripada dua kilometer dari setiap arah. Ia cukup besar sehingga maharaja boleh menaiki sampan dan berlayar di sekitar tasik dipenuhi arak ini.

Di tengah tasik ini terdapat sebuah pulau buatan manusia dengan hutan daging. Pokoknya diperbuat daripada daging cucuk, potongan ayam panggang, daging lembu dan daging khinzir yang digantung dari cabang pokok.

Maharaja Di Xin hanya perlu mencedok wain dari atas sampan dan memetik daging dari cabang pokok yang tergantung di atas kepalanya. Istana Keseronokan ini adalah yang pertama seumpamanya di dunia.

Dikatakan maharaja pernah menjemput 3,000 tetamu untuk memenuhi Istana Keseronokannya, kesemua mereka dalam keadaan bogel seperti yang diarahkan maharaja. Atas arahannya juga, mereka akan minum dari tasik wain seperti binatang, menyelam atau berenang.

Selain itu, maharaja juga mengarahkan tetamunya mengadakan seks bebas beramai-ramai sambil dia dan ratunya akan duduk dan melihat dari pulau di tengah-tengah tasik itu. Pasangan diraja itu sememangnya menikmati kuasa yang mereka ada.

Diceritakan bahawa Maharaja Di Xin sebenarnya adalah seorang maharaja yang baik pada awal pemerintahannya. Dia dikenali sebagai seorang yang pintar dan tenang. Wataknya dahulu adalah bertentangan dengan apa yang anda baca sebentar tadi.

Namun, apabila semakin tua Maharaja Di Xin seakan-akan tenggelam dalam kuasa yang dimilikinya. Sukar untuk dipastikan apa yang berlaku tetapi ramai penulis sejarah Cina kuno menyalahkan isterinya iaitu Ratu Daji.

Dikatakan bahawa Daji merupakan wanita paling cantik di China ketika itu. Saat pertama Maharaja Di Xin melihat Daji, dia menjadi begitu obses untuk memenangi hati wanita itu sehingga lupa pada setiap tugasnya.

Daji adalah seorang yang suka bersuka-ria. Dia kuat minum minuman keras dan sering bercakap secara terbuka mengenai seks. Setelah mereka bertemu, Maharaja Di Xin telah memerintahkan para pemuziknya untuk menulis lagu-lagu paling biadab yang dapat dibayangkan.

Pelbagai kisah yang tidak masuk akal direka oleh rakyat terhadap pasangan diraja itu kerana marah dengan apa yang berlaku. Ada yang mendakwa Ratu Daji adalah jelmaan roh jahat dalam bentuk manusia. Bukan sahaja wang rakyat diperah, malah Maharaja Di Xinjuga sering tidak hadir ke istana bagi melakukan tugas.

Apabila orang ramai mulai marah, ada beberapa orang yang berani untuk memberitahu maharaja perkara yang sebenar. Akan tetapi, Maharaja Di Xin tidak dapat menerima kritikan dengan baik.

Salah seorangnya ialah bapa saudara maharaja sendiri. Apabila diberitahu bahawa Daji merupakan pengaruh buruk terhadap anak saudaranya itu, Maharaja Di Xin telah mengarahkan agar bapa saudaranya itu dibedah dan jantungnya dikeluarkan ketika masih berdenyut.

Maharaja Di Xin dan Ratu Daji kemudian menjadi lebih kreatif. Mereka membina lubang yang dipenuhi ular untuk menghumban sesiapa sahaja ke dalamnya yang membangkang mereka. Kemudian muncul pula hukuman yang digelar sebagai "hukuman meriam terbakar". Sebuah meriam tembaga dipenuhi dengan arang yang terbakar akan ditembak ke arah mangsa hidup-hidup.

Mangsa pertama hukuman ini ialah penasihat diraja bernama Mei Bo. Dia dihukum kerana memberi amaran kepada maharaja yang membunuh rakyatnya sendiri. Mei Bo dibawa masuk ke dewan takhta, dibogelkan dan diikat pada meriam. Kemudian arang yang dibakar diisi di dalam meriam.

Seluruh istana terpaksa menonton Mei Bo dihukum mati. Maharaja Di Xin kemudian memberi amaran kepada semua yang hadir bahawa mereka akan menerima nasib yang sama jika menentangnya. Tidak ada seorang hadirin pun yang dibenar untuk meninggalkan dewan itu sehingga hukuman selesai. Seluruh dewan itu dipenuhi dengan bau daging terbakar.

Selepas kematian Mei Bo, rakyat terlalu takut untuk berkata apa-apa kepada maharaja. Maharaja Di Xin dan Ratunya dibiarkan menghabiskan masa mereka di Istana Keseronokan dengan melakukan pelbagai perkara pelik.

Namun, Maharaja Di Xin tidak sedar bahawa dia sedang diperhatikan oleh jirannya iaitu Raja Wu. Raja Wu dari kerajaan Zhou sudah lama merancang untuk menyerang Maharaja Di Xin pada masa yang sesuai. Apabila perisik melaporkan bahawa rakyat sudah mula membenci Maharaja Di Xin, Raja Wu mula menyerang.

Raja Wu hanya menghantar 100 orang tentera sahaja yang diketuai oleh Jiang Ziya untuk menyerang istana Maharaja Di Xin. Apa yang berlaku ialah kebanyakan tentera Maharaja Di Xin telah meletakkan senjata dan menyerah serta-merta. Malah, ada juga yang membantu tentera Raja Wu untuk menyerang ibu kota sendiri.

Dalam masa yang singkat sahaja, ibu kota Maharaja Di Xin telah ditawan dan kebanyakan tenteranya sendiri berpaling tadah. Maharaja Di Xin telah mengumpulkan semua hartanya dan membawanya ke Istana Keseronokannya.

Sementara menunggu tentera musuh datang, Maharaja Di Xin tidak lari. Dia sebaliknya mula membakar istananya dan hanya duduk di tepi tasik wainnya, membiarkan api membunuhnya.

Ia adalah pengakhiran bagi Dinasti Shang yang telah bertahan lebih daripada 550 tahun lamanya. Dengan kematian Maharaja Di Xin, Dinasti Shang telah digulingkan dan digantikan dengan Dinasti Zhou. Ratu Daji pula dijatuhkan hukuman mati oleh Raja Wu setelah suaminya mati.

Keborosan Maharaja Di Xin kini diabadikan dalam satu pepatah. Walaupun 3,000 tahun telah berlalu, pepatah "Tasik Wain dan Hutan Daging" sering digunakan di seluruh negara sebagai simbol korupsi sempena raja yang melakukannya lebih daripada mana-mana pemerintah China.


5 Syarikat Minuman Ringan Paling Besar Di Dunia

Industri minuman ringan menyumbang kepada berbilion ringgit kepada ekonomi dunia setiap tahun.

Syarikat gergasi minuman ringan menjana pulangan yang tersangat banyak dengan menghasilkan pelbagai jenis produk daripada kopi, teh dan macam-macam lagi.

Ia dipelopori oleh syarikat-syarikat dari Eropah, yang mana membekalkan minuman ke seluruh dunia.

iluminasi.com kongsikan 5 syarikat terbesar di dunia, berdasarkan pendapatan tahunan bagi syarikat-syarikat ini yang menjadikan penjualan minuman ringan sebagai komponen utama perniagaan mereka.

Danone, sebuah syarikat pemprosesan makanan dari Perancis, mempunyai pelbagai jenama minuman di bawah syarikatnya, termasuk Evian, Aqua, dan Bonafont.

Ia menjana pulangan tahunan sebanyak RM100 bilion dengan permodalan pasaran mencecah RM173 bilion.

Danone yang ditubuhkan pada tahun 1899 kini mempunyai seramai 99,781 orang pekerja, menjadikannya berada di kedudukan ke-252 "Syarikat Awam Terbesar Dunia" oleh Forbes.

Di samping sektor penghasilan minuman, ia juga terlibat dalam "Bahagian Kehidupan Awal" yang memberi tumpuan kepada pengeluaran susu bayi dengan mematuhi undang-undang dan piawaian tempatan yang ditetapkan oleh Pertubuhan Kesihatan Sedunia (WHO).

Danone berada di kedudukan ke-372 oleh Forbes untuk '"Majikan Terbaik Dunia" dan ke-58 Forbes untuk "Jenama Paling Bernilai Dunia".

Menurut Ad Brands, ia adalah pengeluar air botol kedua terbesar di dunia, selepas Nestlé.

Anheuser-Busch InBev adalah syarikat minuman berasal dari Belgium yang mempunyai kepentingan dalam pasaran global, jangkauannya meliputi seluruh Amerika Utara, Amerika Latin, Mexico, Eropah dan Asia Pasifik.

Forbes menetapkan pendapatan penuh syarikat sebanyak RM187.6 bilion dengan permodalan pasaran bernilai RM876,8 bilion.

Syarikat ini berada di kedudukan ke-126 Forbes bagi "Syarikat Awam Terbesar di Dunia" dan ke-54 bagi "Syarikat Inovatif". Warisan Anheuser-Busch InBev bermula pada seawal tahun 1366, sebagai permulaan teknik pembuatan birnya.

Penubuhan syarikat rasmi itu berlaku pada tahun 1977, di Leuven, Belgium. Pada Julai 2017, Anheuser-Busch InBev memantapkan lagi peranannya dalam pasaran minuman ringan dengan mengambilalih syarikat minuman tenaga Amerika Syarikat, Hiball.

Anda mungkin menyangkakan bahawa Coca-Cola akan mengungguli carta ini, namun tidak. Coca-Cola adalah syarikat minuman global dengan jangkauan di Amerika Utara, Amerika Latin, Eropah, Asia Pasifik dan Afrika.

Forbes meletakkan pendapatan tahunan Coca-Cola pada RM170.8 bilion dan pemodalan pasaran bernilai RM752.7 bilion. Bermula pada tahun 1886 di Amerika Syarikat, ia kini menawarkan 500 jenama ke lebih 200 negara.

Ibu pejabatnya terletak di Atlanta, Florida dan gergasi minuman ini mempunyai 100,300 orang pekerja.

Coca-Cola tersenarai dalam pelbagai senarai Forbes, termasuklah ke-3 bagi "Jenama Paling Berpengaruh Di Dunia", ke-5 bagi "Jenama Paling Berpangearuh Di Dunia 2017" dan ke-67 "Syarikat Teratas Di Dunia".

Dengan pelbagai jenis minuman ringan yang ditawarkan dari minuman tenaga kepada soda, kopi, teh dan jus, Coca-Cola berada di senarai ke-86 untuk "Syarikat Awam Terbesar di Dunia" oleh Forbes.

Pepsi adalah syarikat minuman ringan Amerika Syarikat yang beribu pejabat di Purchase, New York.

Menurut Forbes, pendapatan tahunannya adalah sebanyak RM258.4 bilion dan mempunyai permodalan pasaran bernilai RM656 bilion.

Pepsi berada di kedudukan ke-84 Forbes bagi "Syarikat Awam Terbesar di Dunia".

Bermula pada tahun 1898 oleh seorang ahli farmasi bernama Caleb Bradham, ia kini berada di kedudukan ke-30 bagi "Jenama Paling Bernilai Di Dunia" oleh Forbes, serta telah menaja Super Bowl selama 5 tahun yang lalu.

3 produk utama Pepsi iaitu Pepsi, Diet Pepsi dan Pepsi Max menjana jualan sebanyak RM4.12 bilion setiap satu.

Nestlé adalah syarikat makanan dan minuman dengan kepentingan utama dalam sektor minuman ringan.

Menurut Ad Brands, Nestlé adalah pengeluar makanan terbesar di dunia. Ia berada di kedudukan ke-34 Forbes untuk "Syarikat Awam Terbesar di Dunia", dengan pendapatan tahunan RM373 bilion dan permodalan pasaran bernilai RM944 bilion.

Bermula di Switzerland pada tahun 1866 oleh Henri Nestlé sebagai kilang susu pekat, ia menemui kejayaan setelah mengeluarkan penemuan makanan bayi pada tahun 1867.

Ia kini menyelia lebih 328,000 orang pekerja, dengan ibu pejabat di Vevey, Switzerland.

Ia bukan sahaja pengeluar air botol nombor satu dunia tetapi juga jenama minuman lain termasuk Nestea, yang dihasilkan oleh Coca-Cola dan dimiliki dan diedarkan oleh Nestlé di Amerika Syarikat, dan sebagai sebahagian usaha sama di seluruh dunia.


60 Tahun Tuntut Bela Kematian Suaminya daripada 8 Presiden Perancis - Kisah Josette Audin

Josette Audin telah menghabiskan masa selama lebih 60 tahun mendesak pemimpin-pemimpin Perancis untuk bertanggungjawab ke atas kematian suaminya di Algeria. Akhirnya, pada tahun 2018, Presiden Emmanuel Macron mengaku bahawa mendiang suami Josette, Maurice Audin, telah diseksa dan dibunuh semasa berada dalam tahanan.

Josette yang kini berusia 87 tahun menceritakan detik perkenalan dengan Maurice ketika menuntut sebagai pelajar jurusan Matematik di University of Algiers sekitar tahun 50-an. Mereka mula berkenalan di bilik kuliah, dilamun cinta dan akhirnya mendirikan rumah tangga.

Kedua-dua Josette dan Maurice berasal dari Eropah, sama seperti penduduk Eropah lain yang mewakili satu persepuluh populasi Algeria selepas 120 tahun di bawah pemerintahan Perancis.

Mereka juga merupakan warga komunis yang menyokong penuh tuntutan terhadap Kemerdekaan Algeria.

Pada tahun 1957, Maurice mengajar matematik di universiti dan sedang menyambung pengajian di peringkat kedoktoran manakala Josette pula sibuk membesarkan tiga orang anak mereka yang masih kecil. Ketika itu, Pertempuran Algiers sedang memuncak. Kumpulan pro-pembebasan giat menjalankan serangan keganasan dan pihak berkuasa pula bergelut untuk mengawal keadaan.

Apabila pihak pemerintah mendapat tahu bahawa keluarga Audin ini telah menawarkan rumah mereka sebagai tempat perlindungan bagi seorang pemimpin komunis yang dikehendaki, pasukan tentera tiba pada suatu malam dan memberkas Maurice yang hanya berusia 25 tahun.

Ketika serbuan, Josette bertanya kepada para tentera bilakah Maurice boleh dibebaskan. Menurut mereka, jika semuanya berjalan lancar, Maurice akan kembali dalam masa setengah jam.

Namun, Maurice tidak pernah pulang. Seorang teman rapat keluarga tersebut yang telah ditahan pada hari berikutnya memberitahu dia ternampak Maurice diikat pada sebuah meja dan diseksa dengan teruk.

Selepas beberapa minggu, pihak tentera memberitahu Josette, "Kami mempunyai satu berita baik untuk kamu. Suami kamu sudah melarikan diri." Josette sedar mereka sebenarnya berbohong. Nalurinya sebagai seorang isteri tahu bahawa suaminya telah meninggal dunia.

Josette mula mencari kebenaran dan menuntut keadilan bagi pihak suaminya. Dia cuba mendapatkan publisiti berkaitan kes Maurice dengan mengadakan kempen tetapi dia tidak mempunyai dana yang mencukupi. Yang dimiliki hanyalah kertas dan pen. Maka, Josette mula menulis kepada kesemua wartawan dan ahli akademik yang dirasakan dapat membantunya.

Pada tahun 1962, Algeria akhirnya berjaya mencapai kemerdekaan. Beberapa tahun kemudian, Josette dan anak-anaknya berpindah ke Paris dan mula mengumpulkan bahan bukti yang menunjukkan bahawa Maurice telah diseksa sebelum dibunuh dengan kejam semasa Algeria di bawah pemerintahan Perancis.

Pelbagai buku dan artikel juga telah dihasilkan berkaitan kes ini. Salah satu teori menyatakan Maurice telah dijerut di bahagian leher oleh penyoal siasat manakala ada teori lain yang membidas bahawa individu yang dimaksudkan itu sebenarnya adalah orang lain. Seorang perisik kanan juga telah membuat pengakuan yang dia telah mengeluarkan arahan supaya Maurice dibunuh.

Walaupun banyak kempen telah dijalankan namun Josette masih tidak menerima sebarang kenyataan rasmi daripada kerajaan Perancis yang berterusan mendiamkan diri.

Sepanjang tempoh itu, setiap kali Presiden Perancis baru dilantik, Josette akan menulis sepucuk surat kepadanya. Ada presiden yang membalas surat Josette dan ada juga yang enggan melayan permintaannya. Dia bukannya mahukan permohonan maaf daripada kerajaan Republik Perancis tetapi hanya ingin mengetahui kebenaran dan mahu mereka bertanggungjawab sekiranya perkara itu benar.

Selepas hampir enam dekad, pada tahun 2014, akhirnya Presiden François Hollande mengakui yang Maurice mati semasa dalam tahanan. Walau bagaimanapun, presiden berikutnya iaitu Presiden Emmanual Macron lebih mengejutkan keluarga ini.

Beliau sendiri telah menghubungi Josette sebelum Josette sempat menghantar sebarang surat kepadanya. Kemudian, pada bulan September 2018, beliau mengeluarkan sebuah kenyataan rasmi yang menyatakan bahawa kerajaan Perancis bertanggungjawab sepenuhnya ke atas kematian Maurice Audin.

Dalam kenyataannya, beliau mengatakan sistem pemerintahan semasa Perancis menakluk Algeria dahulu telah memberikan kuasa untuk menghentikan, menahan dan menyoal siasat mana-mana suspek yang dipercayai ahli kumpulan pemberontak. Sistem sedemikian telah menggalakkan kewujudan tindakan-tindakan dahsyat kepada tahanan, termasuklah dengan melakukan penyeksaan. Menurut Presiden Macron, Maurice telah "diseksa sebelum dibunuh, atau diseksa sampai mati."

Dalam satu lawatan ke kediaman Josette, Presiden Perancis tersebut telah memohon kemaafan bagi pihak kerajaan Perancis daripada seluruh ahli keluarga Audin.

Walaupun akhirnya kisah sebenar kematian Maurice Audin telah didedahkan, dia bukanlah satu-satunya mangsa kekejaman Republik Perancis pada zaman itu. Ribuan lagi mangsa lain hilang tanpa sebarang kesan semasa Perang Algeria.

Presiden Macron juga berkata yang beliau kini mahu memberikan akses ke arkib negara supaya ahli keluarga semua mangsa boleh mendapatkan sendiri jawapan yang dinantikan sekian lama.

Sesetengah sejarawan kurang pasti apa yang dimaksudkan dengan kenyataan Presiden Macron tersebut. Sememangnya dokumen di arkib negara sudahpun boleh diakses oleh orang awam. Adakah ini bermakna arkib ketenteraan sulit juga akan dibuka kepada orang awam?

Seorang pakar sejarah, Raphaëlle Branche yakin dengan pendiriannya bahawa besar kemungkinan kejadian-kejadian penyeksaan dan pembunuhan ini tidak direkodkan dari awal. Kebanyakan kes adalah 'penghakiman tambahan' yang tidak dipersetujui, maka tidak mungkin ia akan dicatat dalam rekod.

Manakala seorang lagi sejarawan, Fabrice Riceputi menyatakan terdapat bukti bahawa dokumen-dokumen ini telah 'diputihkan.' Ini disebabkan pada penghujung peperangan, pasukan tentera Perancis telah berusaha menghapuskan sebarang maklumat dalam simpanan arkib yang boleh mendedahkan jenayah yang telah mereka lakukan sepanjang tempoh perang.

Namun begitu, Riceputi telah membuat suatu penemuan yang menarik semasa menyelidiki dokumen-dokumen yang baru dikeluarkan di pusat arkib negara Perancis yang terletak di Aix-en-Provence. Ia merupakan sebuah fail simpanan Wilayah Algiers yang mengandungi sehingga 850 maklumat individu hilang yang telah dilaporkan oleh ahli keluarga. Hal ini jelas bertentangan dengan prinsip kerajaan Perancis terdahulu yang sangat menjaga kerahsiaan terhadap dokumen-dokumen seumpamanya.

Beberapa hari selepas Presiden Macron membuat kenyataan rasmi tersebut, Riceputi telah memuat naik dokumen-dokumen ini ke dalam sebuah laman web yang dibangunkannya iaitu "1,000 Autres" (1,000 yang lain) bersama seorang lagi sejarawan, Malika Rahal.

Riceputi meminta orang ramai yang mengenali atau mempunyai sebarang maklumat mengenai mangsa supaya menghubungi mereka. Dalam masa kurang dari 24 jam sahaja mereka telah berjaya mendapat maklum balas pertama.

Sehingga kini, mereka sudah berjaya mengumpulkan kira-kira 300 kenyataan daripada saksi berkaitan 70 individu yang mana majoritinya mendakwa mangsa tidak pernah pulang ke rumah dan tidak dapat dikesan.

Salah seorangnya adalah Mounira Yacef dari Algiers yang menceritakan bagaimana ayahnya, Lahcene Yacef telah ditahan pihak berkuasa. Selepas itu, tiada sesiapapun mengetahui sama ada dia telah meninggal dunia, bagaimana dia meninggal atau apa yang terjadi kepada jasadnya.

Orang ramai mungkin berharap mereka akan menemui jawapan apabila arkib dibuka. Ada juga kemungkinan mereka tidak akan pernah menemui sebarang jawapan. Bagi Mounira, melihat nama ayahnya dalam dokumen rasmi tersebut juga sudah memadai dan begitu bermakna. Sepanjang tempoh kehilangan ayahnya, dia sentiasa mengikuti perkembangan kes keluarga Audin dari jauh kerana merasakan ada kesamaan dengan kisah hidup mereka.

Kini, persoalan sudah terjawab selepas keluarga Audin bergelut selama puluhan tahun mencari keadilan buat Maurice. Menurut Michèle iaitu anak perempuan kepada pasangan Maurice dan Josette Audin, walaupun masih banyak perkara yang belum diketahui, sekurang-kurangnya penat jerih mereka selama ini akhirnya menemui sedikit sinar di penghujungnya.


10 Kerjaya Paling Dihormati di Dunia (yang Bakal Digantikan oleh Robot)

Mungkin ini adalah antara soalan yang sering ditanya kepada kanak-kanak. Semasa kita masih kecil, jawapan yang diberikan kemungkinan besar bergantung kepada pengaruh daripada ahli keluarga dan juga tahun kita dilahirkan. Zaman kita dilahirkan mungkin mempunyai persepsi yang berbeza terhadap sesuatu kerjaya berbanding generasi zaman kini.

Jika dahulu, mungkin ramai antara kita menjawab ingin menjadi polis, askar, guru dan sebagainya. Tapi bagaimana pula dengan zaman kini - apakah profesion yang paling dihormati serta diminati ramai?

Satu tinjauan telah dijalankan di 35 buah negara oleh Yayasan Varkey, iaitu sebuah badan kebajikan pendidikan sedunia. Ia membentangkan pendapat berkaitan 14 jenis laluan kerjaya yang biasa dipilih oleh lepasan ijazah. Seramai 1,000 orang awam daripada setiap negara diminta menyusun kedudukan senarai kerjaya tersebut mengikut turutan paling dihormati (skor: 14) sehinggalah yang paling kurang dihormati (skor: 1).

Hasil tinjauan mendapati kerjaya sebagai seorang doktor mengungguli carta diikuti dengan peguam dan jurutera. Guru besar atau pengetua juga memperolehi skor yang agak tinggi namun profesion dalam bidang perguruan lain seperti guru sekolah rendah dan sekolah menengah jauh ketinggalan di belakang pegawai polis, jururawat, akauntan, pegawai kerajaan dan pakar runding pengurusan.

Pustakawan mempunyai kedudukan paling corot dalam senarai dengan skor 4.6 di samping pereka laman web (5.9) dan juga pekerja sosial (5.8).

Walau bagaimanapun, apabila robot dan algoritma semakin banyak melakukan kerja yang biasa manusia lakukan pada masa hadapan, kemungkinan besar senarai kerjaya ini dan kedudukannya akan turut berubah.

Kemajuan teknologi dalam Revolusi Perindustrian Keempat sedang mengubah cara manusia bekerja dan kerja yang dilakukan.

Sehingga baru-baru ini, bidang automasi memberi keutamaan untuk meniru tugas-tugas yang tidak memerlukan kemahiran atau tugasan yang berulang-ulang. Namun, kemajuan dalam robotik dan kecerdasan buatan (AI) bermakna yang mesin pada zaman kini boleh 'berfikir' seperti seorang manusia dan membawa automasi kepada bidang kerjaya berkemahiran tinggi seperti perubatan dan undang-undang.

Sebagai contoh, suatu algoritma telah didapati mampu menyelesaikan tugas-tugas asas perundangan dengan lebih efisyen serta lebih pantas berbanding seorang peguam terlatih. Disebabkan semakin hari algoritma menjadi semakin canggih, maka tidak mustahil jika suatu hari nanti ia mampu menjalankan aspek tugasan yang lebih rumit seperti yang sedang dibuat oleh pakar-pakar perubatan dan perundangan.

Apakah yang akan terjadi sekiranya pada masa hadapan para doktor dan peguam digantikan dengan robot? Adakah manusia akan masih menghormati kerjaya-kerjaya ini?

Semasa Revolusi Perindustrian Pertama pada kurun ke-18, ramai orang berasa khuatir sekiranya akan berlaku pengangguran besar-besaran apabila mesin mengambil alih pelbagai tugas daripada manusia.

Begitu juga semasa ketibaan Revolusi Perindustrian Keempat yang telah mencetuskan kebimbangan seandainya robot mula digunakan secara berleluasa dan bakal menyebabkan jutaan manusia menganggur serta kehilangan mata pencarian.

Laporan Masa Depan Pekerjaan 2018 yang dikeluarkan oleh Forum Ekonomi Sedunia menyatakan hampir 50% syarikat yang menyertai tinjauan menjangkakan automasi bakal mengambil alih dan mengurangkan bilangan tenaga kerja sepenuh masa di organisasi mereka sebelum 2022.

Walau bagaimanapun, laporan tersebut juga menyebut walaupun automasi akan menggantikan sehingga 75 juta pekerjaan, sebanyak 133 juta peluang pekerjaan baru mungkin bakal diwujudkan. Antara peranan yang mungkin mempunyai permintaan tinggi adalah seperti penganalisis data, saintis serta pembangun perisian dan aplikasi.

Laporan itu juga menyatakan bahawa 38% daripada organisasi yang ditinjau berharap untuk menggunakan tenaga kerja sedia ada bagi memenuhi peranan baru yang lebih meningkatkan produktiviti. Selain itu, 25% daripada responden juga menjangkakan automasi bakal mewujudkan banyak peluang kerjaya baru di organisasi mereka.

Pemacuan kemajuan teknologi memerlukan pakar terutama sekali dalam bidang AI dan pembelajaran mesin, kumpulan data yang besar, proses automasi, keselamatan maklumat dan robotik serta pakar dalam pengetahuan blok rantai.

Namun begitu, dalam dunia kerjaya masa depan, diramalkan permintaan terhadap kerjaya yang memerlukan sentuhan peribadi masih wujud selain akan berlakunya peningkatan dalam peranan yang menggunakan kemahiran dengan pengaruh 'kemanusiaan.'

Kepada sesiapa yang masih punya pekerjaan, bersyukurlah kerana anda masih belum menganggur dan usah terlalu memilih kerjaya. Bukan mudah untuk mendapatkan kerja tetap pada zaman kini. Tambahan pula terdapat persaingan sengit antara ribuan graduan dan juga mereka yang berpengalaman tinggi. Bayangkan pula apa yang akan terjadi pada masa depan jika robot pula menjadi pesaing terdekat kita.


5 Negara Yang Memiliki Pesawat Pejuang Paling Banyak Di Dunia

Pasukan tentera udara sesebuah negara memainkan peranan penting dalam menentukan keselamatan terjamin. Pasukan ini biasanya menjadi penyokong kepada tentera darat dan tentera laut secara amnya.

Dalam peperangan pula, ia boleh menjadi pemain utama yang memberi sumbangan yang sangat penting. Antara faktor-faktor yang membantu adalah pemilikan pesawat pejuang yang hebat dan menakjubkan.

Ketika ini, Malaysia mempunyai kira-kira 44 buah pesawat tempur yang terdiri daripada Hawk 108, Hawk 208, Sukhoi Su-30MKM dan Boeing F/A-18D Hornet.

Jumlah ini menjadikan Malaysia sebagai negara ke-38 di dunia dengan jumlah pesawat pejuang tertinggi di dunia. Akan tetapi, ia tersangat kecil jika dibandingkan dengan 5 negara yang memiliki pesawat pejuang terbanyak di dunia.

iluminasi.com kongsikan 5 negara yang memiliki pesawat tempur atau pejuang paling banyak di dunia.

Berada di kedudukan ke-5 negara yang memiliki pesawat pejuang terbanyak di dunia dengan jumlah 923 unit adalah Tentera Udara Pakistan atau PAF.

PAF adalah cabang peperangan udara Angkatan Bersenjata Pakistan, yang ditugaskan terutamanya dengan pertahanan udara Pakistan, dengan peranan kedua menyediakan sokongan udara kepada Angkatan Tentera Pakistan dan Angkatan Laut Pakistan.

PAF mempunyai peranan ketiga itu menyediakan pengangkutan udara strategik dan keupayaan logistik ke Pakistan.

Ia terlibat dalam pelbagai peperangan termasuklah Perang Indo-Pakistani 1947, Perang Indo-Pakistani 1965, Perang 6 Hari, Perang Soviet-Afghan dan Perang di barat laut Pakistan.

Kebanyakan daripada jet pejuang milik Pakistan diimport dari negara luar seperti dari Amerika Syarikat, Perancis dan China  Antaranya termasuklah Mirage 5, Mirage III, Chengdu J-7,  JF-17 Thunder dan F-16 Fighting Falcon.

Kekuatan anggota PAF adalah yang terendah dalam senarai ini, iaitu sekitar 70,000 anggota.

Negara dengan populasi kedua terbesar di dunia juga terselit dalam senarai ini, dengan jumlah pemilikan pesawat pejuang sebanyak 2,086, ke-4 tertinggi di dunia ketika ini.

India adalah negara yang indah dengan pertubuhan tentera dan pertahanan yang inovatif. Tentera Udara India (IAF) adalah salah satu pasukan udara yang paling berkuasa di dunia.

Sejak itu, ia telah menjadi platform terbaik untuk perkembangan selanjutnya di India. Dari segi kekuatan anggota, ia tidaklah begitu besar berbanding negara-negara dalam senarai ini, dengan hanya 139,576 anggota.

Antara pesawat pejuang yang canggih dan berbahaya miliki Tentera Udara India termasuklah Dessault Mirage 2000, Dessault Rafle, Pesawat Pertempuran HAL Light, MIG 21, JAGUVAR, Suk hoi pak fa, Sukhoi Su 27 dan Sukhoi 30.

Tentera Udara Rusia adalah pasukan udara yang ringkas tetapi sangat kuat.

Dengan pesawat yang berkuasa, juruterbang yang terlatih, pertahanan mekanik, Tentera Udara Rusia dapat menyesuaikan dengan mana-mana jenis rupa bentuk Bumi.

Kesatuan Soviet telah hancur pada tahun 1991 dan pasukan Tentera Udara Rusia ditubuhkan selepas itu.

Sejak itu, tidak ada yang dapat mengalahkan pasukan udara yang berkuasa ini. Kini, ia memiliki kira-kira 3,547 jet pejuang, ke-3 tertinggi di dunia,

Antara pesawat-pesawat tersebut termasuklah MiG 29 Fulcrum, MiG 25 Foxbat, Su 17 Fitter 2.5 dan Su 25 Frogfoot, Su 1 Fitte dan banyak lagi.

Pasti anda beranggapan bahawa Tentera Udara Amerika Syarikat akan mengguguli carta ini, namun anda silap. Ia berada di kedudukan kedua negara dengan jet pejuang tertinggi iaitu sebanyak 3,680 unit.

Tentera Udara Amerika Syarikat ditubuhkan pada 11 September 1947 dan mempromosikan tema "Tidak ada yang boleh mendekati".

Dengan penguasaan ruang udara yang kuat dan jurulatih yang cekap, USAF dianggap sebagai tentera udara paling hebat di dunia.

Malah, walaupun berada di kedudukan kedua senarai ini, namun USAF secara umumnya adalah pasukan udara terkuat di dunia disebabkan oleh kualiti jet pejuang itu sendiri serta bajet yang tinggi iaitu sebanyak RM662 bilion.

Antaranya termasuklah F-15C dan F-15D Eagle , F-15E Strike Eagle, F-16C dan F-16D, Fighting Falcon, F-22A Raptor dan F-35A Lightning II.

Dari segi kekuatan anggota pula, ia berada di belakang China dengan 318,000 orang anggota.

Dengan jumlah jet pejuang sebanyak 3,720 unit, 40 unit melebihi negara dengan bajet ketenteraan paling tinggi di dunia, China muncul sebagai negara paling banyak jet pejuang.

Bukan itu sahaja, malah China berada di kedudukan utama dalam penciptaan dan penemuan. Tiada negara lain boleh mengalahkan China.

Tentera Udara Tentera Pembebasan Rakyat China dianggap sebagai antara angkatan udara popular hari ini. Ditubuhkan pada tahun 1949, tentera udara ini mempunyai hampir 400,000 kakitangan.

Ia telah mengambil bahagian dalam banyak peperangan dan konflik yang paling dahsyat termasuklah Perang Korean, Perang Vietnam dan Perang Sino-Vietnam.

Antara pesawat pejuang milik tentera udara China adalah Chengdu J-7, Shenyang J-8, Chengdu J-10, Shenyang J-11, Shenyang J-16, Chengdu J-20, Su-27, Su-30MKK dan Su-35S.


Kisah Gajah yang Dikatakan Telah Dihukum Mati oleh Thomas Edison

Seekor anak gajah telah dibawa ke taman tema Coney Island di New York pada tahun 1902. Di sebalik nama hiburan keluarga yang menyeronokkan, gajah ini menjadi simbol kepada perkara yang menyedihkan dan keji mengenai kekejaman manusia terhadap haiwan. Secara tidak langsung, kisah gajah ini juga melibatkan dua orang legenda dunia iaitu Thomas Edison dan Nikola Tesla.

Gajah betina yang diberi nama Topsy dari Asia Tenggara ini telah dibawa ke Amerika Syarikat secara haram, tidak lama selepas ia dilahirkan. Topsy kemudian telah disatukan dengan kumpulan haiwan lain di Sarkas Forepaugh. Walau bagaimanapun, Topsy mendapat reputasi sebagai seekor gajah yang berbahaya.

Selepas membunuh seorang penonton sarkas pada tahun 1902, Topsy telah dijual kepada taman tema Coney Island. Di tempat barunya, Topsy terlibat pula dengan beberapa insiden lagi dan dianggap tidak mampu dikawal. Setakat ini Topsy dikatakan telah mengakibatkan kematian tiga orang penonton.

Namun, ramai yang percaya bahawa kelakuan ganas Topsy itu adalah disebabkan layanan buruk yang diterima daripada penjaganya. Penjaga Topsy dilaporkan menggunakan pitchfork atau serampang peladang untuk memaksa gajah itu mendengar arahan.

Pemilik taman tema Coney Island iaitu Thompson & Dundy, telah muncul dengan satu rancangan gila. Mereka memutuskan untuk menghukum Topsy dengan cara hukuman gantung, sambil mengenakan bayaran bagi sesiapa yang ingin menyaksikannya.

Namun niat mereka telah dihalang oleh The Society for the Prevention of Cruelty to Animals (SPCA), yang mendakwa kaedah pelaksanaan hukuman mati itu adalah tidak berperikemanusiaan.

Pemilik taman tema Coney Island itu kemudian beralih kepada cara lain untuk membunuh Topsy dengan menggunakan kejutan elektrik, racun, dan kaedah mencekik. Pada 4 Januari 1903, Topsy telah diberi lobak yang disaluti potassium cyanide, diikat tali pada lehernya dan kakinya pula dipasang dengan alat kejutan elektrik.

Disebabkan ini adalah kali pertama kejutan elektrik digunakan pada gajah, ia telah menarik ramai orang untuk menyaksikan hukuman tersebut. Suis kemudian dihidupkan dan 6,000 volt elektrik disalurkan kepada tubuh Topsy yang besar itu. Ia hanya mengambil masa sepuluh saat sahaja untuk membuatkan Topsy jatuh dan mati.

Sesetengah pihak percaya, hukuman mati Topsy menggunakan kejutan elektrik mungkin diilhamkan oleh persaingan sengit antara Thomas Edison dan Nikola Tesla. Pada penghujung tahun 1880-an, penggunaan elektrik masih berada pada peringkat awal dengan lampu gas sebagai sumber utama cahaya.

Persaingan antara kedua-dua pereka legenda itu dikenali sebagai The War of Currents. Ia bertujuan bagi menentukan cara siapakah yang akan digunakan orang ramai dan bagaimana perniagaan mereka akan berkembang di masa hadapan. Thomas Edison dengan ciptaan elektrik direct current (DC) manakala Nikola Tesla dan George Westinghouse pula dengan rekaan alternating current (AC) mereka.

Kedua-dua pihak menganggap kaedah mereka adalah lebih cekap dan lebih penting lagi, lebih selamat. Beberapa tahun setelah tercetusnya The War of Currents, AC rekaan Nikola Tesla dilihat memenangi persaingan ini.

Melihat generator AC tersebar dengan cepat di seluruh negara berbanding rekaan DC miliknya, Thomas Edison tahu dia terpaksa mengambil langkah terdesak. Thomas Edison kemudian memulakan kempen propagandanya untuk menjatuhkan Nikola Tesla.

Edison mula mempersoalkan tahap keselamatan sistem yang dicipta oleh Tesla. Pernah sekali Thomas Edison mengeluarkan amaran bahawa pelanggan yang menggunakan sistem Tesla akan terbunuh dalam masa enam bulan atau kurang kerana risikonya.

Untuk membuktikan dakwaannya, Edison mula menjalankan satu siri demonstrasi yang dirancang untuk menunjukkan betapa bahayanya rekaan AC Tesla. Edison telah menguji sistem AC ke atas beberapa haiwan seperti anjing, lembu dan kuda di makmalnya di West Orange, New Jersey.

Dalam satu demonstrasi yang menyayat hati dan diperhatikan oleh para wartawan, Edison menuangkan air ke dalam satu mangkuk timah yang disambungkan ke sumber kuasa AC. Dia kemudian memanggil seekor anjing untuk minum air yang disediakannya. Haiwan malang itu mati sebaik sahaja mulutnya bersentuhan dengan mangkuk timah itu.

Tidak hanya setakat itu sahaja. Thomas Edison dikatakan ingin melakukan demonstrasinya pada sasaran yang lebih mengagumkan. Peluang keemasan Edison tersedia apabila Topsy, gajah sarkas "pembunuh" itu akan dihukum mati.

Edison berharap hukuman mati Topsy ini akan menghalang kemajuan ciptaan Nikola Tesla. Edison berkata, sekiranya AC mampu membunuh seekor gajah, bayangkan apa yang boleh berlaku kepada manusia?

Ketika hukuman Topsy berlangsung, syarikat filem Edison Manufacturing ada di situ untuk merakamkan acara itu. Mereka menghasilkan dokumentari pendek, hitam putih dan tidak bersuara bertajuk "Kejutan Elektrik Gajah". Rakaman itu kini boleh ditonton di YouTube bagi mereka yang kuat semangat.

Walau bagaimanapun, penglibatan secara langsung Thomas Edison dalam hukuman bunuh itu dipersoalkan. Ini kerana hanya syarikat filemnya sahaja yang kelihatan berada pada acara itu, mungkin sekadar merakam perkara yang berkaitan dengan elektrik.

Ahli sejarah pula berpendapat, The War of Currents antara Edison dan Tesla telah berakhir sekitar tahun 1892, 11 tahun sebelum Topsy dihukum bunuh. Ada juga teori mengatakan bahawa Topsy bukannya mati disebabkan oleh arus elektrik tetapi racun dan kecederaan yang dialaminya akibat diseksa penjaganya. Kejutan elektrik itu hanya mempermudahkan sahaja.


Saint Olga of Kiev - Pemerintah Wanita Dengan Dendam Kesumat yang Dahsyat

Walaupun merupakan seorang yang dianggap kudus atau keramat (saint) oleh kedua-dua Gereja Katolik dan Gereja Ortodoks Timur, namun Olga of Kiev kelihatan seperti seorang wanita paling gila pernah wujud.

Malah, dia juga merupakan seorang pemerintah paling kejam dan pendendam dalam sejarah Kievan Rus iaitu persekutuan bebas yang akhirnya telah melahirkan Rusia, Ukraine dan Belarus moden. Semasa berada pada kemuncak kekuasaan, Kievan Rus menguasai dari Laut Baltik di Utara sehingga ke Laut Hitam di Selatan.

Olga of Kiev dilahirkan pada kira-kira tahun 903 di Pskov, Rusia. Sejarah tidak banyak menceritakan tentang kisah awal Olga termasuk perkahwinannya dengan Igor iaitu Putera Kiev dan kisah kelahiran anaknya.

Setelah kematian suaminya, Olga menggalas tugas lebih daripada seorang isteri dan ibu. Tanpa mengorbankan salah satu pun kewajipan itu, dia mengambil peranan sebagai peneraju utama.

Sama seperti semua empayar yang sedang meningkat naik, Kievan Rus juga berkembang dengan mengorbankan empayar-empayar di sekelilingnya. Hal ini menyebabkan salah satu suku iaitu Drevlian telah berhati-hati dengan peningkatan kuasa Kievan Rus itu.

Hubungan antara suku Drevlian dan persekutuan bebas Kievan Rus ini adalah rumit. Drevlian pernah menyertai Rus dalam kempen ketenteraan menentang Empayar Byzantine dan membayar ufti kepada pemerintah Kievan Rus sebelum Igor.

Namun, mereka telah berhenti berbuat demikian pada tahun 912 Masihi apabila putera sebelum ini meninggal dunia. Drevlian sebaliknya membayar wang perlindungan itu kepada hulubalang perang tempatan.

Igor cuba untuk memulihkan semula hubungan antara suku Drevlian ini dengan melakukan lawatan ke ibu kota Iskorosten (kini Korosten di Utara Ukraine) pada tahun 945 Masihi. Namun, sesuatu yang tidak diduga berlaku dan menjadi tamparan hebat apabila suku Drevlian telah menangkap putera itu dan membunuhnya dengan kejam.

Penulis Empayar Byzantine iaitu Leo the Deacon menyatakan, suku Drevlian telah melenturkan dua pohon birch dan diikat pada kedua-dua belah kaki putera Igor sebelum melepaskan pohon itu sehingga mengoyakkan tubuh putera itu.

Dengan kematian Igor, anak lelakinya Svytoslav yang hanya berusia tiga tahun terlalu muda untuk mengambil alih takhta Kiev. Ketika inilah Olga telah mengambil alih tugas sebagai pemerintah sementara menggantikan Igor sehingga anaknya mencapai umur matang.

Suku Drevlian sangkakan mereka kini akan berurusan dengan seorang wanita bangsawan yang lemah lembut dan mudah dikawal. Malah, mereka merancang untuk mengatur perkahwinan Olga dengan salah seorang putera mereka sendiri iaitu Putera Mal.

Dengan cara itu, mereka bukan sahaja bebas daripada membayar ufti kepada Kievan Rus malah akan memegang tampuk pemerintahan persekutuan itu. Suku Drevlian kemudian menghantar 20 orang utusan terbaik mereka untuk memujuk Olga agar berkahwin dengan Putera Mal.

Setibanya utusan itu, Olga meminta mereka agar menunggu di dalam kapal mereka. Sementara itu Olga mengarahkan pengikutnya untuk menggali sebuah parit yang dalam. Keesokan harinya dia menyuruh tenteranya untuk menangkap kesemua utusan itu untuk ditanam hidup-hidup.

Olga tidak hanya berhenti di situ, dia telah menghantar berita kepada Putera Mal bahawa dia telah menerima lamaran putera itu. Akan tetapi Olga meminta agar Putera Mal supaya menghantar orang-orang terbaik suku Drevlian untuk mengiringinya ke wilayah mereka. Dia meyakinkan bahawa perkara itu adalah penting bagi penduduk Kievan Rus supaya mereka tahu betapa pentingnya perkahwinan itu.

Putera Mal bersetuju dan menghantar pula para pegawai menjemput Olga. Setibanya mereka di Kievan Rus, Olga menyuruh mereka berehat dan membersihkan diri terlebih dahulu setelah penat mengembara di salah sebuah rumah mandinya. Ketika rombongan itu sedang leka mandi, Olga mengunci mereka dari luar dan membakar bangunan itu.

Setelah melakukan dua komplot pembunuhan itu ke atas orang-orang penting mereka, Olga bercadang untuk menghabiskan saki-baki suku Drevlian. Dia mengarahkan suku Drevlian untuk mengadakan keraian bagi memperingati kematian suaminya di Iskorosten dan dia akan hadir di sana.

Walaupun tidak mendapat maklum balas daripada utusan mereka, suku Drevlian bersetuju dan mengadakan jamuan seperti yang diminta. Setelah mereka kekenyangan dan mabuk, tentera Olga telah membunuh kesemua 5,000 orang yang hadir.

Walaupun melakukan pembunuhan beramai-ramai, Olga tetap belum puas untuk membalas dendamnya. Saki-baki suku Drevlian merayu belas kasihan Olga agar dilepaskan dengan menawarkan madu dan bulu haiwan sebagai hadiah.

Olga kemudian bersetuju melepaskan mereka tetapi dengan satu syarat. Dia meminta agar setiap rumah di Iskorosten memberikannya tiga ekor burung merpati atau pipit. Olga menyatakan bahawa dia tidak mahu meminta ufti yang besar seperti mendiang suaminya, memandangkan suku Drevlian itu kini sedang mengalami kesukaran akibat diserang tenteranya.

Menurut catatan Primary Cronicle, Olga memberikan setiap tenteranya seekor burung yang dihadiahkan kepadanya. Olga mengarahkan agar setiap burung diikat dengan benang dan kain yang mengandungi belerang kecil di dalamnya.

Apabila tiba waktu malam, dia mengarahkan tenteranya agar melepaskan kesemua burung-burung itu semula ke ibu kota Iskorosten. Burung-burung itu terbang dan hinggap di segenap sudut bandar itu. Olga kemudian mengarahkan tenteranya untuk mula membakar rumah-rumah di bandar itu.

Disebabkan belerang yang diikat dan burung yang banyak telah hinggap di rumah-rumah suku Drevlian, tiada satu pun rumah yang tidak terbakar. Adalah mustahil bagi suku Drevlian memadamkan kebakaran itu memandangkan semua rumah terbakar dengan serentak.

Mereka yang lari menyelamatkan diri pula akan ditangkap oleh tentera Olga. Sebahagiannya dibunuh dan sebahagian lagi diberikan kepada pengikutnya untuk dijadikan hamba.

Di sebalik pembunuhan yang dahsyat ini, Olga of Kiev tetap dihormati dan dianggap sebagai kudus atau keramat lebih daripada seribu tahun selepas kematiannya pada tahun 963 Masihi.

Dia merupakan pemerintah pertama Kievan Rus yang memeluk Kristian dan berusaha menukar rakyatnya menganuti agama itu. Namun, anaknya iaitu Svytoslav masih kekal beragama pagan. Olga of Kiev menerima gelaran Isapostolos yang bermaksud "setaraf dengan 12 pengikut Jesus".


5 Perkataan "French" Yang Sebenarnya Bukan Berasal Dari Perancis

Setiap negara di dunia dapat dibezakan dengan kepelbagaian budaya, cara hidup dan adat resam. Malah, sesuatu budaya, cara hidup dan adat resam itu mungkin menjadi begitu sinonim dengan sesebuah negara sehinggakan ianya akan terlintas di fikiran apabila kita menyebut sahaja nama negara tersebut.

Ambil sahaja negara kita, Malaysia. Apabila orang luar bertanyakan tentang keunikan dan identiti Malaysia, pastinya kita akan teringat makanan seperti nasi lemak dan juga kepelbagaian kaum di Malaysia yang hidup aman dan harmoni.

Dalam bahasa Inggeris, kita pastinya akan menemui perkataan seperti "French Fries", "French Kiss" dan beberapa perkataan yang disertai perkataan "French" di awalnya. Hal ini menimbulkan salah faham dimana ramai yang menyangka apabila sesuatu perkara atau makanan itu disertai perkataan "French", maka ianya berasal daripada Perancis.

Realitinya, French Fries dan French Kiss keduanya bukanlah berasal dari Perancis.Mari lihat beberapa contoh mengenai perkara ini. Kami pastinya kebanyakan pembaca Iluminasi pasti terkejut akan contoh-contoh yang kami berikan di bawah ini.

Pernah makan French Toast? Makanan ini kebiasaannya dijual sebagai hidangan sarapan dan kafe dan kedai-kedai berkonsepkan Barat. Namanya mungkin canggih, tapi sebenarnya hidangan ini sama sahaja dengan sarapan pagi "roti telur" yang disediakan oleh ibu kita dirumah yakni dengan mencelup roti dalam telur dan menggorengnya.

Walaupun diberi nama French Toast, hidangan ini langsung tiada kaitan dengan negara Perancis. Malah, hidangan ini dikatakan sudah wujud lama sebelum negara Perancis wujud di atas peta dunia. Bagaimanakah hidangan ini mendapat namanya?

Mengikut sejarah, nama ini dinasabkan kepada seorang individu bernama Joseph French dari New York yang menghidangkannya kepada para pelanggannnya pada tahun 1724. Hidangan ini ternyata digemari ramai pelanggannya. Oleh itu, perkataan "French" pada nama hidangan ini adalah bersempena nama seseorang individu, bukkannya negara asal-usul makanan ini dibuat.

French Fries boleh dikatakan hidangan sampingan wajib yang dijual di restoran makanan segera. Namun, ianya bukan berasal dari Perancis sebaliknya berasal dari Belgium. Orang Belgium mula memakan French Fries sejak tahun 1600-an lagi dan boleh dikatakan sangat popular disana.

Orang Amerika Syarikat mula mengenali hidangan ini ketika Perang Dunia Pertama ketika askar-askar Amerika Syarikat ditempatkan di Belgium pada ketika itu. Namun, mereka tidak menggelarkan makanan ini sebagai Belgium Fries sebaliknya menggelarnya "French Fries" memandangkan French merupakan bahasa rasmi Belgium pada ketika itu.

Kisah mengenai French Fries pernah kami siarkan suatu ketika dahulu. Sila baca artikel Ini Sebab Mengapa Kita Panggil Kentang Goreng Sebagai "French Fries".

Perkataan French Kiss hanya secara rasminya didaftarkan pada bulan Mei 2013 yang merujuk kepada salah satu teknik ciuman. Namun ianya bukanlah berasal dari Perancis. Perihal mengenai ciuman dikatakan sudah wujud dalam kitab hubungan seksual Kama Sutra, lama sebelum negara Perancis wujud lagi.

Empayar Roman merupakan antara kerajaan awal yang menggalakkan ciuman secara terbuka sebagai tanda kasih sayang antara lelaki dan perempuan. Budaya ini terus diwarisi oleh orang Perancis. Pada ketika itu, rakyat Amerika Syarikat menganggap perilaku ciuman ini sebagai sesuatu yang peribadi dan hanya dilakukan dalam bilik tidur.

Ketika Perang Dunia Dunia Pertama, askar Amerika Syarikat yang pulang dari Perancis biasanya akan menceritakan pengalaman mereka mendapat "French Kiss", iaitu ciuman daripada wanita Perancis ketika ditempatkan disana. Lama-kelamaan, istilah "French Kiss" ini terus melekat dan digunakan secara meluas sehingga ke hari ini.

Croissant merupakan antara makanan pastri yang popular dan ramai menyangka ianya berasal dari Perancis. Malangnya, makanan ini sebenarnya bukanlah berasal dari Perancis. Pada tahun 1800-an, croissant hanya boleh dibeli di kedai-kedai bakeri milik orang Austria di kawasan bandar seperti Paris.

Croissant sebenarnya berasal dari Austria dan ianya dikenali sebagai kipfel. Mengikut sejarah, hidangan ini mulanya dihasilkan sejak tahun 1227. Ianya dihadiahkan sebagai hidangan Hadiah Hari Krismas kepada Duke Leopold oleh pembuat roti dari Austria.

Bagi penggemar sejati kopi, anda pasti tahu apa itu "French Press". Ianya adalah sejenis peralatan untuk membru biji kopi. Alat ini memudahkan anda mengasingkan biji kopi daripada air kopi sebelum ianya dihidangkan. Kerana orang Perancis terkenal dengan budaya minum kopi, ramai yang menyangka French Press turut berasal dari Perancis.

Walau bagaimanapun, alat yang dikenali sebagai French Press ini sebenarnya dicipta oleh seorang pereka bentuk daripada Itali yang bernama Attilio Calimani. Malah, rekaannya ini turut dipatenkan. Seorang teknikalnya, alat ini mungkin patut digelar "Italian Press" dan bukannya French Press.


Bagaimana Jepun Membina Bangunan Pencakar Langit Kalis Gempa Bumi

Bangunan-bangunan pencakar langit boleh dilihat menghiasi kawasan langit di Tokyo, Osaka dan Yokohama.

Struktur binaan manusia yang gah berdiri ini merupakan latar belakang yang biasa bagi penduduk bandar di Jepun. Walaupun ribuan manusia bergerak ke sana ke mari di celahan laluan trafik yang sentiasa sibuk, bangunan-bangunan ini tetap kekal tidak berganjak walau seinci.

Namun begitu, hanya satu gegaran gempa bumi sahaja boleh mendedahkan bahawa perspektif yang dilihat itu hanyalah satu ilusi. Di Jepun, bangunan pencakar langit mesti dibina supaya boleh bergerak.

Gempa bumi Tohoku pada tahun 2011 mungkin merupakan bencana alam yang paling dahsyat dalam tempoh beberapa tahun kebelakangan ini. Walau bagaimanapun, ia sebenarnya hanyalah salah satu daripada banyak kejadian seismik yang melanda Jepun setiap tahun.

Kepulauan Jepun terletak di sepanjang Lingkaran Gunung Berapi Pasifik iaitu di pinggir plat tektonik Eurasia, Filipina dan Pasifik. Di kawasan ini, satu plat tektonik dipaksa bergerak ke bawah plat yang lain hingga menyebabkan tekanan yang luar biasa. Cara ia melepaskan tekanan inilah yang mengakibatkan berlakunya gempa bumi iaitu penghasilan getaran kuat yang boleh menyebabkan sebuah bandar biasa musnah dalam sekelip mata.

Walaupun kerap mengalami gegaran demi gegaran, bangunan tinggi di Jepun masih utuh berdiri. Ini disebabkan blok-blok menara yang dibina di negara ini bukanlah seperti kebanyakan bangunan di tempat lain. Menurut Jun Sato, seorang jurutera binaan dan profesor madya di University of Tokyo, kesemua bangunan di Jepun mestilah dapat bertahan daripada gegaran gempa bumi walaupun bangunan itu bersaiz kecil ataupun hanya merupakan sebuah binaan sementara.

Kebiasaannya, terdapat dua tahap daya tahan yang diusahakan oleh para jurutera di Jepun. Daya ketahanan tahap pertama adalah untuk bertahan daripada gempa bumi kecil yang perlu dirasai setiap bangunan antara tiga hingga empat kali sepanjang jangka hayatnya. Bagi magnitud ini, sebarang kerosakan yang memerlukan kerja pembaikan tidak boleh diterima. Bangunan seharusnya dibina dengan baik agar boleh mengharungi gegaran-gegaran kecil ini tanpa sebarang kerosakan.

Tahap ketahanan kedua adalah untuk bertahan daripada gempa bumi ekstrem yang lebih jarang berlaku. Tanda aras yang diguna pakai untuk menguji daya tahan di peringkat ini adalah Gempa Bumi Besar Kanto yang berlaku pada tahun 1923. Ia merupakan gempa besar berskala 7.9 magnitud yang telah memusnahkan Tokyo dan Yokohama serta meragut nyawa lebih 140,000 orang penduduk.

Bagi gempa bumi yang melebihi skala tanda aras ini, memelihara struktur binaan bukan lagi menjadi matlamat utama. Memadai sekiranya kerosakan yang berlaku tidak menyebabkan sebarang kematian. Menurut Ziggy Lubkowski iaitu seorang pakar seismik dari University College London, keperluan minimum reka bentuk sesebuah bangunan seharusnya dibuat agar ia dapat melindungi nyawa manusia.

Untuk membolehkan sesebuah bangunan bertahan daripada gegaran gempa bumi, ia perlu menyerap sebanyak mungkin tenaga seismik yang terhasil. Menurut Sato, sekiranya ia mampu berbuat demikian, ia tidak akan runtuh sama sekali.

Keadaan ini kebiasaanya berlaku dalam satu proses yang dipanggil pengasingan seismik. Bangunan akan dibina di atas sejenis bearing atau penyerap hentakan untuk menahan pergerakan gempa bumi. Adakalanya 'pelapik' ini hanyalah blok-blok getah yang berketebalan antara 30 hingga 50cm. Tidak kira di mana jua tiang yang dipasang pada bahagian asas didirikan, ia akan tetap berada di atas lapisan getah ini.

Selain itu, peredam gerakan yang dipasang di sepanjang ketinggian bangunan juga boleh meningkatkan daya ketahanan binaan. Sesebuah bangunan tinggi boleh bergerak sehingga 1.5 meter namun jika peredam dipasang selang setingkat sehingga ke bahagian puncak bangunan, ia mampu mengurangkan gerakan ini menjadi jauh lebih kecil dan mengelakkan kerosakan pada strukturnya.

Peredam ini kebiasaannya berupa seakan-akan sebuah pam basikal namun bezanya ialah ia diisi dengan cecair dan bukannya udara. Apabila pam ini mula dimampatkan, ia akan menolak kandungan cecair. Ia tidak akan termampat dengan banyak sebaliknya hanya akan bergerak sedikit sahaja. Proses inilah yang membantu mengurangkan gegaran di bahagian dalaman bangunan.

Daya ketahanan sesebuah bangunan pencakar langit bukan hanya bergantung kepada peralatan canggih dan bahagian yang kompleks. Susun atur dan reka bentuk bangunan itu sendiri memainkan peranan penting dalam menentukan daya tahannya terhadap gegaran gempa bumi. Menurut Lubkowski, bangunan yang paling ideal adalah yang melibatkan binaan setiap tingkat menggunakan ketinggian yang sama serta kesemua tiang dipasang pada jarak yang sama.

Walau bagaimanapun, arkitek dan pereka bangunan pencakar langit sering menghadapi kesukaran untuk berkompromi mengenai perkara ini. Kerap kali berlaku konflik antara jurutera yang mementingkan standard keselamatan seismik dan juga arkitek yang mempunyai banyak gambaran kreatif.

Norihiro Ejiri iaitu pengarah firma Jurutera Binaan Ejiri dari Tokyo mendakwa bahawa perselisihan antara kedua-dua profesion ini sudah biasa terjadi. Namun demikian, arkitek di Jepun majoritinya sudahpun berpengetahuan luas mengenai kejadian gempa bumi di sana. Jadi, tidak timbul masalah besar kerana ia akhirnya boleh diselesaikan secara berhemah.

Menara Skytree di Tokyo, misalnya, merupakan bangunan kedua tertinggi di dunia. Ia dibina dengan gaya 'neofuturistik' yang menggabungkan elemen pagoda tradisional Jepun dan mempunyai tiang pusat yang bersambung dengan peredam seismik untuk menyerap tenaga sebuah gempa bumi.

Jun Sato telah membangunkan penyelesaian kejuruteraan seismik yang praktikal dan pada masa yang sama masih kelihatan elegan. Menurutnya, struktur jaring boleh membantu mengelakkan binaan daripada melengkok. Jika satu bahagian melengkok, 'jiran' berhampiran boleh menghentikannya daripada melentur dan mengagihkan tenaga untuk diserap. Selain memperkukuhkan struktur binaan, ia juga masih kelihatan cantik.

Sasaran untuk mencipta bangunan kalis gempa bumi tidak terhenti pada sesuatu tahap sahaja. Para penyelidik dapat menganggarkan bagaimana gempa bumi pada masa akan datang boleh memberikan impak kepada bangunan dengan memerhatikan gelinciran plat tektonik yang sedang aktif. Namun, disebabkan magnitud gempa di rantau tersebut dilaporkan semakin meningkat tahun demi tahun, maka agak sukar untuk membuat sebarang ramalan.

Para arkitek atau jurutera tidak akan dapat mengetahui sama ada rekaan dan binaan mereka dapat bertahan daripada gegaran gempa bumi yang maha dahsyat selagi ia belum berlaku. Walau bagaimanapun, ujian berkala untuk menentukan kestabilan bangunan perlu dilakukan secara berterusan di samping mencuba reka bentuk binaan yang lebih kreatif seperti struktur jaringan.

Dengan kemajuan teknologi dan penyelidikan berterusan mengenai aktiviti gempa bumi, tidak mustahil bangunan pencakar langit pada masa hadapan boleh menjadi kalis gegaran sepenuhnya.